GBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse Ga German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Ossetian Papiamento (Curaçao) Polish Portuguese Romanian Samoan Setswana Seychelles Creole Shona Silozi Slovak Slovenian Spanish Sranantongo Swahili Tatar Thai Tsonga Turkish Ukrainian Urdu Vietnamese Zulu\n“Mikpɔ mia ɖokui kple alẽha blibo la katã, si dzikpɔlawo [gbɔgbɔ kɔkɔe] la ɖo mi la dzi.”—DƆWƆWƆWO 20:28.\n1, 2. Aleke Yesaya 60:22 le eme vamee?\nYEHOWA gblɔe ɖi tso blema ke be nu ɖedzesi aɖe adzɔ le nuwuɣia me. Egblɔe to nyagblɔɖila Yesaya dzi be: “Ame suewo azu akpe, eye ame ʋɛwo azu dukɔ sesẽ. Nye Yehowa, nye asi matsɔ awɔe le ewɔɣi.”—Yesaya 60:22.\n2 Ðe kpeɖodzi li be nyagblɔɖi sia le eme vam egbea? Ẽ, kpeɖodzi li! Le ƒe 1870-awo me la, woɖo Yehowa ƒe amewo ƒe hame ɖeka le Allegheny, Pennsylvania, U.S.A. Hame akpe teƒe akpe nanewo do tso hame sue sia si wotsɔ dze egɔmee me hele dzidzim ɖe edzi le xexeame katã. Fiaɖuƒegbeƒãɖela miliɔn geɖe—si nye dukɔ sesẽ aɖe—le hame siwo wu 91,000 me fifia le anyigba 235 dzi le xexeame godoo. Ðikekemanɔmee la, esia le kpe ɖom edzi be Yehowa le tsɔtsɔe dom nyateƒe subɔlawo nuƒoƒoƒu hafi “xaxa gã” la, si tu aƒe ŋutɔ la nava.—Mateo 24:21; Nyaɖeɖefia 7:9-14.\n3. Nukae amenyɔnyrɔ ɖe ‘Fofo la, Vi la, kple gbɔgbɔ kɔkɔe la ƒe ŋkɔa me’ fia?\n3 Ne ame miliɔn siawo tsɔ wo ɖokui ɖe adzɔgbe na Yehowa vɔ la, wonyrɔa wo “ɖe Fofo la kple Vi la kpakple [gbɔgbɔ kɔkɔe] la ƒe ŋkɔa me” le ɖekawɔwɔ me kple Yesu ƒe mɔfiamewo. (Mateo 28:19) Adzɔgbeɖela siawo nyɔnyrɔ ɖe ‘Fofo la ƒe ŋkɔa me’ fia be wolɔ̃ ɖe edzi be Yehowae nye yewoƒe Dziƒofofo kple Agbenala eye wobɔbɔ ɖe eƒe dziɖulanyenye te. Wo nyɔnyrɔ ɖe ‘Vi la ƒe ŋkɔa me’ fia be woʋu eme be Yesu Kristoe nye yewoƒe Tafexela, Kplɔla, kple Fia. Wolɔ̃ hã be Mawu ƒe gbɔgbɔ kɔkɔe, alo dɔwɔŋusẽ, nafia mɔ yewo le yewoƒe agbe me. Esia fia be wonyrɔ wo ɖe ‘gbɔgbɔ kɔkɔe la ƒe ŋkɔa me.’\n4. Aleke woɖoa Kristotɔ subɔlawoe?\n4 Ne nusrɔ̃la yeyewo xɔ nyɔnyrɔ la, woɖoa wo Yehowa Mawu ƒe subɔlawoe. Amekae ɖoa wo? Ne wokekee ɖe enu la, nya siwo woŋlɔ ɖe Korintotɔwo II, 3:5 ku ɖe wo ŋu, si gblɔ be: ‘Míaƒe dzedze anye subɔlawo tso Mawu gbɔ.’ Naneke megali si ŋu bubu le wu be Yehowa Mawu ŋutɔ naɖo wo o! Zi alesi woyi edzi xɔa Mawu ƒe gbɔgbɔ ƒe mɔfiame hewɔna ɖe eƒe Nya dzi ko la, woayi edzi atsi le gbɔgbɔ me le woƒe nyɔnyrɔxɔxɔ megbe anye ‘nyanyuia’ ƒe subɔlawo.—Mateo 24:14; Dɔwɔwɔwo 9:31.\nWoɖo Wo le Teokrasimɔ Nu—Menye Le Demokrasimɔ Nu O\n5. Ðe wotiaa Kristotɔ dzikpɔlawo kple subɔsubɔdɔwɔlawo le demokrasimɔ nua? Ðe eme.\n5 Dzikpɔla bibi siwo kpɔa ame dzi nyuie kple subɔsubɔdɔwɔlawo ƒe kpekpeɖeŋu vavã hiã be woakpɔ subɔla siwo le subɔsubɔdɔa wɔm siwo le dzidzim ɖe edzi la ƒe gbɔgbɔmenuhiahiãwo gbɔ. (Filipitɔwo 1:1) Aleke woɖoa ŋutsu gbɔgbɔmeme siawoe? Menye abe alesi Kristodukɔa wɔnɛ ene o. Le kpɔɖeŋu me, wometoa demokrasimɔ nu tiaa Kristotɔ dzikpɔlawo o, si nye hamea me tɔ akpa gãtɔ ƒe akɔdada atsɔ atia woe. Ke boŋ teokrasimɔ nu ye wotiaa amesiawo le. Nya ma gɔme ɖe?\n6. (a) Nukae nye teokrasi vavã? (b) Nukatae woɖoa dzikpɔlawo kple subɔsubɔdɔwɔlawo le teokrasimɔ nu?\n6 Kpuie ko la, teokrasi nyateƒetɔ nye Mawu ƒe dziɖuɖu. Yehowa ƒe Ðasefowo lɔ̃na faa bɔbɔna ɖe eƒe dziɖulanyenye te eye wowɔa nu ɖekae ale be woate ŋu awɔ Mawu ƒe lɔlɔ̃nu. (Psalmo 143:10; Mateo 6:9, 10) Woɖoa Kristotɔ dzikpɔla alo hamemegãwo kple subɔsubɔdɔwɔlawo le teokrasimɔ nu elabena mɔ si dzi wotona kafua ŋutsu siawo siwo dzi woka ɖo la sɔ ɖe Mawu ƒe ɖoɖo si le Ŋɔŋlɔ Kɔkɔeawo me nu. Eye esi Yehowa ‘ɖo kpo ɖe nusianu dzi’ ta la, eyae kpɔ mɔ afia alesi wòle be eƒe habɔbɔ si wokpɔna nawɔ dɔe.—Kronika I, 29:11; Psalmo 97:9.\n7. Hakplɔɖoɖo kae wotsɔ kplɔa Yehowa Ðasefowo?\n7 Yehowa Ðasefowo mewɔa gbɔgbɔmehakplɔɖoɖo si dzi woazɔ ɖo ŋuti nyametsotso na wo ɖokui, abe alesi subɔsubɔha geɖe wɔnɛ le Kristodukɔa mee ene o. Kristotɔ ɖianukware siawo dzea agbagba zɔna ɖe Yehowa ƒe dzidzenuwo nu tututu. Menye sɔlemedziɖuɖu abe hamea ƒe dziɖuɖu, osɔfowo, alo nunɔlawo ƒe dziɖuɖu tɔgbe aɖee ɖoa dzikpɔla siwo le wo dome la o. Ne xexemenuwɔna aɖe di be yeage ɖe amesiawo ɖoɖo me la, Yehowa ƒe amewo meɖea mɔ ɖe eŋu o. Woléa ɖoɖo si ƒe alafa gbãtɔ me apostoloawo ɖe gblɔ eme kɔ nyuie la me ɖe asi tamanamanae, be: “Ele be, woabu Mawu awu amewo.” (Dɔwɔwɔwo 5:29) Eyata Ðasefowo bɔbɔa wo ɖokui ɖe Mawu te le nusianu me. (Hebritɔwo 12:9; Yakobo 4:7) Teokrasiɖoɖo dzi zɔzɔ na Mawu kpɔa ŋudzedze ɖe wo ŋu.\n8. Aleke demokrasi kple teokrasi ɖoɖowo to vovo na wo nɔewoe?\n8 Esi míenye Teokrasidziɖula Gã, Yehowa, subɔlawo ta la, anyo be vovototo siwo le demokrasi kple teokrasi ɖoɖowo dome nanɔ susu me na mí. Demokrasiɖoɖowo bia be woatia amesi sɔ be wòanɔ amewo nu eye zi geɖe la, ameawo tsana doa boblo be woatia yewo eye enɔa te ɖe ame akpa gãtɔ ƒe akɔdada na ame dzi. Womewɔa ɖoɖo siawo ŋudɔ tsɔ ɖoa amewo le teokrasimɔ nu o. Menye amewo gbɔe ameɖoɖo siawo tsona o; eye menye habɔbɔ siwo woɖo le se nu ƒe ɖoɖo aɖee wozãna o. Edze ƒã be esi Paulo nɔ nu ƒom tso Yesu kple Yehowa ƒe eyama ɖoɖo “trɔ̃subɔlawo ƒe apostolo” ŋu la, egblɔ na Galatiatɔwo be ye ɖoɖo ‘menye amewo gbɔ wòtso o, eye meto ame aɖeke hã dzi o, ke boŋ eto Yesu Kristo kple Mawu Fofo, si fɔe ɖe tsitre tso ame kukuwo dome la dzi.’—Romatɔwo 11:13; Galatiatɔwo 1:1.\nGbɔgbɔ Kɔkɔe lae Ðo Wo\n9. Nya kae Dɔwɔwɔwo 20:28 gblɔ le Kristotɔ dzikpɔlawo ɖoɖo ŋu?\n9 Paulo ɖo ŋku edzi na dzikpɔla siwo nɔ Efeso la be Mawue ɖo wo to gbɔgbɔ kɔkɔe la dzi. Egblɔ be: ‘Mikpɔ mia ɖokui kple alẽha blibo la katã, si dzi kpɔlawo gbɔgbɔ kɔkɔe la ɖo mi la dzi, be mianyi Mawu ƒe hame, si wòƒle kple ye ŋutɔ Vi ƒe ʋu la.’ (Dɔwɔwɔwo 20:28) Ehiã na Kristotɔ dzikpɔla mawo be woayi edzi aɖe mɔ le wo ɖokui ŋu gbɔgbɔ kɔkɔea nafia mɔ wo esi wole Mawu ƒe alẽwo kpɔkplɔ ƒe agbanɔamedziwo gbɔ kpɔm. Ne ŋutsu aɖe si woɖo da le Mawu ƒe dzidzenu dzi la, gbɔgbɔ kɔkɔea aɖee ɖa le nɔƒea ne ɣeyiɣia de.\n10. Aleke gbɔgbɔ kɔkɔea wɔa akpa vevi aɖe le amewo ɖoɖo le teokrasimɔ nu mee?\n10 Mɔ ka nue gbɔgbɔ kɔkɔea wɔa wɔƒe vevi aɖe le? Gbã la, gbɔgbɔ kɔkɔea dzie woto ŋlɔ nuŋlɔɖi si me nudidi siwo gbɔ wòle be woaɖo hena gbɔgbɔmedzikpɔladɔ wɔwɔ le la. Le lɛta si Paulo ŋlɔ na Timoteo kple Tito me la, egblɔ dzidzenu siwo gbɔ wòle be dzikpɔlawo kple subɔsubɔdɔwɔlawo naɖo la le eme. Nudidi siwo wòyɔ katã ƒe xexlẽme le 16. Le kpɔɖeŋu me, ele na dzikpɔlawo be mokaka naganɔ wo ŋu o, woanye ɖokuidziɖulawo, ame ɖɔŋuɖowo, nudzeamewɔlawo, amedzrowɔlawo, amesiwo nya nufiafia, kple ƒome ƒe ta kpɔɖeŋu nyui ɖolawo. Ele be woada asɔ le ahamuamewo zazã me, mele be woanye galɔ̃lawo o, eye ele be woanye ɖokuidziɖulawo. Nenema ke woɖo dzidzenu kɔkɔwo na ŋutsu siwo le subɔsubɔdɔwɔlawo ƒe dɔ minyam.—Timoteo I, 3:1-10, 12, 13; Tito 1:5-9.\n11. Nudidi siwo gbɔ wòle be ŋutsu siwo le hamea me gbanɔamedziwo minyam naɖo la dometɔ aɖewo ɖe?\n11 Nudidi siawo me dzodzro ɖee fia be ele be amesiwo xɔa ŋgɔ le Yehowa ƒe tadedeagu me naɖo kpɔɖeŋu nyui le Kristotɔwo ƒe agbenɔnɔ me. Ele be wòaɖe dzesi le ŋutsu siwo dze woade hamea me gbanɔamedziwo asi na ŋu be gbɔgbɔ kɔkɔea le dɔ wɔm ɖe wo dzi. (Timoteo II, 1:14) Ele be wòadze be Mawu ƒe gbɔgbɔ le ku siwo nye “lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, [xɔse], dɔmefafa, ɖokuidziɖuɖu” tsem le ŋutsu siawo me. (Galatiatɔwo 5:22, 23) Kutsetse siawo adze le woƒe nuwɔwɔ kple haxɔsetɔwo kpakple ame bubuwo me. Ele eme be wo dometɔ aɖewo ate ŋu adze agbagba geɖe le gbɔgbɔa ƒe ku aɖewo tsetse me, eye ame bubuwo aɖo dzikpɔlanyenye ƒe nudidi bubuwo gbɔ wòaɖe dzesi ƒã ya. Gake ele be amesiwo katã le mɔ kpɔm be woatia yewo dzikpɔlawo alo subɔsubɔdɔwɔlawo naɖee afia be yewonye gbɔgbɔmeme, siwo le nudidi siwo le Mawu ƒe Nya la me gbɔ ɖom le woƒe gbesiagbegbenɔnɔ me.\n12. Amekawo ŋue míate ŋu agblɔ le be gbɔgbɔ kɔkɔe lae ɖo wo?\n12 Esi Paulo nɔ nu xlɔ̃m amewo be woasrɔ̃ ye la, ete ŋu gblɔe faa elabena eya ŋutɔ nɔ Yesu Kristo, amesi ‘gblẽ kpɔɖeŋu ɖi na mí be miadze eƒe afɔɖoƒewo yome tututu,’ la srɔ̃m. (Petro I, 2:21; Korintotɔwo I, 11:1) Eyata míate ŋu agblɔ le amesiwo le Ŋɔŋlɔawo me nudidiwo gbɔ ɖom le ɣeyiɣi si me woɖo wo dzikpɔlawo alo subɔsubɔdɔwɔlawo ŋu be gbɔgbɔ kɔkɔe lae ɖo wo.\n13. Aleke gbɔgbɔ kɔkɔea kpena ɖe amesiwo le ŋutsuwo kafum be woasubɔ le hamea me la ŋui?\n13 Nu bubu gali si ɖena alesi gbɔgbɔa wɔa dɔe le dzikpɔlawo kafukafu kple wo ɖoɖo me fiana. Yesu gblɔ be ye ‘Fofo si le dziƒo la naa gbɔgbɔ kɔkɔea amesiwo bianɛ.’ (Luka 11:13) Eyata ne hamemegãwo ƒo ƒu be yewoakafu ŋutsuwo hena hamea me gbanɔamedziwo la, wodoa gbe ɖa be Mawu ƒe gbɔgbɔ nafia mɔ yewo. Nya si woŋlɔ ɖe Mawu ƒe Nya si tso gbɔgbɔ me me la dzie wonɔa te ɖo kafua amewo, eye gbɔgbɔ kɔkɔea kpena ɖe wo ŋu be woadze sii nenye be amesi ŋu bum wole be yewoatia la ɖo Ŋɔŋlɔawo me nudidiwo gbɔ loo alo meɖoe o. Mele be amesi ŋu bum wole ƒe gotagome dzedzeme, agbalẽnyanya, alo dzɔdzɔmeŋutetewo nakpɔ ŋusẽ ɖe amesiwo le amea kafum la dzi madzemadzee o. Nusi ŋu wòle be woƒe susu nanɔ koŋue nye ne amea nye gbɔgbɔmeme, wònye amesi ŋu hamea me tɔwo alɔ̃ ate ɖo faa hena gbɔgbɔmenuxlɔ̃ame xɔxɔ.\n14. Nukae míesrɔ̃ tso Dɔwɔwɔwo 6:1-3 me?\n14 Togbɔ be hamemegãwo ƒe hawo wɔa ɖeka kple dzikpɔla mɔzɔlawo hekafua nɔviŋutsuwo be woanye hamemegãwo kple subɔsubɔdɔwɔlawo hã la, ɖoɖo si nu woɖoa amewo le le ƒe alafa gbãtɔ me nue woɖoa wo le ŋutɔŋutɔ. Ɣeaɖeɣi la, ŋutsu siwo dze le gbɔgbɔ me wòle be woade dɔ vevi aɖe asi na wo va hiã. Mɔfiame si dziɖuha la na enye si: “Miyi ɖadi mia dome ŋutsu adre, amesiwo kpɔ ɖaseɖiɖi nyui, eye woyɔ fũ kple [gbɔgbɔ kɔkɔe] kple nunya la, amesiwo míaɖo dɔ sia nu.” (Dɔwɔwɔwo 6:1-3) Togbɔ be amesiwo nɔ nyaa gbɔ kpɔm ye kafu ŋutsuawo hã la, ŋutsu siwo dzi woate ŋu aka ɖo le Yerusalem afima ye ɖo wo. Ðoɖo sia tɔgbe dzie míezɔna ɖo egbea.\n15. Akpa kae Dziɖuha la wɔna le ŋutsuwo ɖoɖo me?\n15 Yehowa Ðasefowo ƒe Dziɖuhae tiaa Alɔdzekɔmiti me tɔwo tẽ. Ne Dziɖuha la le amesi axɔ agbanɔamedzi kpekpe sia ŋuti nyametsotso wɔm la, Yesu ƒe nya siawo nɔa susu me na wo be: “Amesiame, si wona nu geɖee la, woabia nu geɖe le esi; eye amesi wode nu geɖe esi la, woabia nu geɖe wu le esi.” (Luka 12:48) Hekpe ɖe Alɔdzekɔmiti me tɔ siwo Dziɖuha la tiana ŋu la, etiaa Betel metsitsiwo kple dzikpɔla mɔzɔlawo hã. Gake wodea dɔ asi na nɔviŋutsu siwo dzi woka ɖo be woakpɔ ameɖoɖo bubu aɖewo gbɔ. Esia hã ƒe kpɔɖeŋu li le Ŋɔŋlɔawo me.\n‘Ðo Amewo, abe Alesi Mede Se na Wò Ene’\n16. Nukatae Paulo gblẽ Tito ɖe Kreta ɖo, eye nukae esia fia ku ɖe amewo ɖoɖo le teokrasimɔ nu egbea ŋu?\n16 Paulo gblɔ na eƒe hadɔwɔla Tito bena: “Eyata megblẽ wò ɖe Kreta, bena naɖo nusiwo susɔ la teƒeteƒe, eye naɖo hamemegãwo le du sia du me, abe alesi mede se na wò la ene.” (Tito 1:5) Emegbe Paulo yɔ nudidi siwo ŋu wòle be Tito nalé ŋku ɖo le ŋutsu siwo adze woaɖo ŋu la. Eyata egbea la, Dziɖuha la tiaa nɔviŋutsu siwo dze la le alɔdzedɔwɔƒewo be woanɔ yewo teƒe aɖo hamemegãwo kple subɔsubɔdɔwɔlawo. Wokpɔa egbɔ nyuie be amesiwo le dɔ wɔm ɖe Dziɖuha la teƒe la se Ŋɔŋlɔawo ƒe mɔfiamewo gɔme nyuie eye wowɔ wo dzi le ameɖonya siawo me. Eyata Dziɖuha la ƒe mɔfiame tee woɖoa ŋutsu siwo dze le, be woasubɔ le Yehowa Ðasefowo ƒe hamewo me le xexeame godoo.\n17. Aleke wokpɔa amesiwo wokafu be woaɖo dzikpɔlawo kple subɔsubɔdɔwɔlawo ƒe nyawo gbɔe le alɔdzedɔwɔƒea?\n17 Ne woɖo amesiwo wokafu be woaɖo dzikpɔlawo kple subɔsubɔdɔwɔlawo ƒe ŋkɔwo ɖe Gbetakpɔxɔ Habɔbɔa ƒe alɔdzedɔwɔƒe la, ŋutsu kpɔnuteƒewo ɖoa ŋu ɖe Mawu ƒe gbɔgbɔa ŋu be wòafia mɔ yewo le wo ɖoɖo me. Ŋutsu siawo senɛ le wo ɖokui me be akɔntanagbe li, esi wonya be mele be yewoaɖo ame aɖe dzimagbɔɖitɔe o, be yewomagakpɔ gome le eƒe nuvɔ̃wo me o ta.—Timoteo I, 5:22.\n18, 19. (a) Aleke woɖoa ameɖoɖo aɖewo ŋuti nyatakakawo ɖae? (b) Aleke wokpɔa amewo kafukafu kple wo ɖoɖo ŋuti dɔwɔna bliboa katã gbɔe?\n18 Woɖoa ameɖoɖo aɖewo ŋuti nyatakakawo ɖa to lɛta aɖe si dzi wotu asidadaɖenudzidzesi si tso habɔbɔ aɖe si woɖo le se nu gbɔ la ɖoɖoɖa me. Wote ŋu zãa agbalẽ si dzi wotu dzesi siae tsɔ ɖoa nɔviŋutsu ɖeka alo wu nenema le hamea me.\n19 Amewo ɖoɖo le teokrasimɔ nu tso Yehowa gbɔ, to Via, kple Mawu ƒe habɔbɔ si wokpɔna le anyigba dzi, si nye “dɔla nuteƒewɔla kple aɖaŋudzela” la kple eƒe Dziɖuha la dzi. (Mateo 24:45-47) Amewo kafukafu kple wo ɖoɖo ŋuti dɔwɔnawo katã yia edzi le gbɔgbɔ kɔkɔea ƒe kpɔkplɔ, alo eƒe mɔfiafia te. Aleae nyaa le, elabena Mawu ƒe Nya, si woto gbɔgbɔ kɔkɔea dzi ŋlɔ mee nudidi siwo me wòle be woadze le la le, eye amesiwo ɖom wole ɖenɛ fiana be yewole gbɔgbɔ ma ƒe ku tsem. Eyata ele be woabui be gbɔgbɔ kɔkɔe lae le ameawo ɖom. Abe alesi woɖoa dzikpɔlawo kple subɔsubɔdɔwɔlawo le teokrasimɔ nu le ƒe alafa gbãtɔ mee ene la, nenemae woɖoa woe egbea hã.\nAkpedada Ðe Yehowa ƒe Mɔfiame Ta\n20. Nukatae míewɔ ɖeka kple Dawid le seselelãme si wòɖe gblɔ le Psalmo 133:1 me?\n20 Le gbɔgbɔ me nudzedziname kple teokrasi dzidziɖedzi le Fiaɖuƒegbeƒãɖeɖedɔa me ƒe ɣeyiɣi sia me la, míedaa akpe be Yehowa ŋutɔe kpɔa dzikpɔlawo kple subɔsubɔdɔwɔlawo ɖoɖo ƒe nyawo gbɔ. Ŋɔŋlɔawo me ɖoɖo sia kpena ɖe mía ŋu be míalé Mawu ƒe dzɔdzɔenyenye ƒe dzidzenu kɔkɔwo me ɖe asi le mí Yehowa Ðasefowo dome. Gakpe ɖe eŋu la, Kristotɔwo ƒe gbɔgbɔ si ŋutsu siawo ɖena fiana kple woƒe kutrikuku nyateƒetɔe wɔ akpa gã aɖe be ŋutifafa kple ɖekawɔwɔ wɔnuku le mí Yehowa subɔlawo dome. Eyata abe hakpala Dawid ene la, eʋã mí be míagblɔ be: “Kpɔ ɖa, aleke mehenyo, eye wòvivinae, ne nɔviwo le afi ɖeka!”—Psalmo 133:1.\n21. Aleke Yesaya 60:17 le eme vam egbeae?\n21 Aleke gbegbee míedaa akpe ɖe Yehowa ƒe mɔfiafia mí to eƒe Nya kple gbɔgbɔ kɔkɔe la dzi tae nye si! Eye le nyateƒe me la, gɔmesese le nya siwo woŋlɔ ɖe Yesaya 60:17 ŋu na mí vavã, be: “Mahe sika vɛ ɖe akɔbli teƒe kple klosalo ɖe gayibɔ teƒe, akɔbli ɖe ati teƒe, eye gayibɔ ɖe kpewo teƒe, matsɔ ŋutifafa aɖo tatɔe na wò kple dzɔdzɔenyenye aɖo wò dɔnunɔlae.” Esi míeyi edzi le teokrasiɖoɖowo ŋudɔ wɔm bliboe wu le Yehowa Ðasefowo dome la, míele yayra siawo teƒe kpɔm le Mawu ƒe anyigba dzi habɔbɔa katã me.\n22. Nukatae wòsɔ be míedaa akpe ɖo, eye nukae wòle be míaɖo kplikpaa awɔ?\n22 Míeda akpe geɖe ɖe teokrasiɖoɖo siwo ŋudɔ wɔm míele la ŋu ale gbegbe. Eye míekpɔ ŋudzedze ɖe dɔ sesẽ dodzidzɔname si wɔm dzikpɔla kple subɔsubɔdɔwɔla siwo woɖo le teokrasimɔ nu le la ŋu ale gbegbe. Míetso dzi blibo me tsɔ kafukafu gã le míaƒe Dziƒofofo lɔ̃ame, amesi na be míele gbɔgbɔmedzidzedze kpɔm eye wòyra mí geɖe alea nam. (Lododowo 10:22) Eyata mina míaɖoe kplikpaa be míazɔ aduadu kple Yehowa ƒe habɔbɔa. Ƒo wo katã ta la, mina míayi edzi asubɔ le ɖekawɔwɔ me be wòanye bubu, kafukafu, kple ŋutikɔkɔe na Yehowa ƒe ŋkɔ kɔkɔe gã la.\n• Nukatae míate ŋu agblɔ be teokrasimɔ nue woɖoa dzikpɔlawo kple subɔsubɔdɔwɔlawo le, ke menye le demokrasimɔ nu o?\n• Aleke gbɔgbɔ kɔkɔea ɖoa Kristotɔ ŋutsu siwo dzi woate ŋu aka ɖo lae?\n• Akpa kae Dziɖuha la wɔna le dzikpɔlawo kple subɔsubɔdɔwɔlawo ɖoɖo me?\n• Nukatae wòle be míada akpe na Yehowa tso amewo ɖoɖo le teokrasimɔ nu ŋu?\nMɔnukpɔkpɔ sua hamemegãwo kple subɔsubɔdɔwɔlawo si wosubɔna to wo ɖoɖo le teokrasimɔ nu dzi\nƉoe Ɖe Amewo Ɖoe Ɖe Amewo Woɖo Dzikpɔlawo Kple Subɔsubɔdɔwɔlawo Le Teokrasimɔ Nu\nw01 1/15 axa 12-16


Galatiatɔwo 5 | Biblia Le Internet Dzi | Xexe Yeye Gɔmeɖeɖe (1984)\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Bislama Brazil Tokunɔgbe Britain Tokunɔgbe Bulgarian Cambodian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatian Cuba Tokunɔgbe Czech Dangme Danish Drehu Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish Franse Ga Georgian German Germany Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Japan Tokunɔgbe Japanese Javanese Kabiye Kannada Kazakh Kenya Tokunɔgbe Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Krio Kwanyama Laotian Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Marshallese Maya Mexico Tokunɔgbe Moore Myanmar Ndebele Ndebele (Zimbabwe) Nepali Netherlands Tokunɔgbe Nias Nicaragua Tokunɔgbe Nigeria Tokunɔgbe Norwegian Nyaneka Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tiv Tok Pisin Tongan Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Xavante Xhosa Yoruba Zambia Tokunɔgbe Zapotec (Isthmus) Zimbabwe Tokunɔgbe Zulu\n5 Ablɔɖe sia tae Kristo na ablɔɖe mí ɖo. Eya ta minɔ te sesĩe, eye migaɖe mɔ woagatsɔ mi ade kluvinyenye ƒe kɔkuti te ake o. 2 Kpɔ ɖa! Nye Paulo mele egblɔm na mi be, ne miena wotso aʋa na mi la, ekema Kristo manye viɖe aɖeke na mi o. 3 Gawu la, megale ɖase ɖim na ame sia ame si ana woatso aʋa nɛ la be, ele nɛ hã be wòawɔ Se blibo la katã dzi. 4 Mi ame siwo katã le agbagba dzem be woabu yewo ame dzɔdzɔewo to sea dzi la, woɖe mi ɖa le Kristo ŋu; mieɖe mia ɖokui ɖa tso eƒe amenuveve la ŋu. 5 Ke míawo ya míeto gbɔgbɔ la dzi le dzɔdzɔenyenye, si tsoa xɔse me, si míele mɔ kpɔm na la, lalam vevie. 6 Elabena le Kristo Yesu gome la, asixɔxɔ aɖeke mele aʋatsotso alo aʋamatsomatso ŋu o, hafi boŋ xɔse, si wotu ɖe lɔlɔ̃ dzi ŋu ye asixɔxɔ le. 7 Mienɔ dua ƒum nyuie. Ame kae xe mɔ na mi be miagayi edzi aɖo to nyateƒe la o? 8 Menye Ame si le mia yɔm la gbɔe nyaƒoɖeamenu sia ƒomevi tso o. 9 Amɔwɔʋãnu vi aɖe nana amɔwɔ blibo la katã ʋãna. 10 Meka ɖe edzi be, mi ame siwo le ɖekawɔwɔ me kple Aƒetɔ la ya miegbɔna miaƒe susu trɔ ge o; gake ame si le fu ɖem na mi la akpɔ eƒe ʋɔnudɔdrɔ̃, ame ka kee wòɖanye o. 11 Le gonyeme la, nɔviwo, ne ɖe megale gbeƒã ɖem tso aʋatsotso ŋu la, ke nu ka tae wogale yonyeme tim kokoko? Ekema le nyateƒe me la, woɖe fuwɔametia ŋuti nukikli la ɖa. 12 Ðe madi be ame siwo le agbagba dzem be yewoatrɔ miaƒe susu la, nana woata woawo ŋutɔwo gɔ̃ hã hafi. 13 Nɔviwo, ele eme baa be ablɔɖe tae woyɔ mi ɖo ya; ɖeko migazã ablɔɖe sia wòanye mɔnunana ŋutilã la o, ke boŋ misubɔ mia nɔewo abe kluviwo ene, le lɔlɔ̃ me. 14 Elabena Se blibo la katã nɔ te ɖe nya ɖeka sia dzi, be: “Ele be nàlɔ̃ hawòvi abe wò ŋutɔ ɖokuiwò ene.” 15 Ke ne mieyi edzi le mia nɔewo ɖum, eye miele mia nɔewo mim la, mikpɔ nyuie, be miagatsrɔ̃ mia nɔewo o. 16 Gake mele egblɔm be: Miyi edzi miazɔ le gbɔgbɔ me, ekema miele ŋutilã ƒe nudzodzro aɖeke kura dzi wɔ ge o. 17 Elabena ŋutilã la tsia tsitre ɖe gbɔgbɔ la ŋu le eƒe nudzodzro me, eye gbɔgbɔ la ɖe ŋutilã la ŋu; elabena nu siawo tsia tsitre ɖe wo nɔewo ŋu, si wɔe be, nu siwo tututu miadi be yewoawɔ hafi la, miewɔa wo o. 18 Gawu la, ne gbɔgbɔ lae le mia kplɔm la, ke miele se la te o. 19 Azɔ ŋutilã ƒe dɔwɔwɔwo dze ƒãa, eye woawoe nye agbe gbegblẽ nɔnɔ, makɔmakɔnyenye, ŋukpenanuwɔwɔ, 20 trɔ̃subɔsubɔ, gbɔgbɔyɔyɔ, keléle, dzrewɔwɔ, ŋuʋaʋã, dɔmedzoedodowo, nyahehewo, mamawo, kɔmamawo, 21 ŋubiabiãwo, ahamumuwo, aglotutu siwo gbɔ eme, kple nu siawo tɔgbiwo. Mele nu xlɔ̃m mi ku ɖe nu siawo ŋu do ŋgɔ, abe ale si mexlɔ̃ nu mi do ŋgɔ ene be, ame siwo wɔa nu siawo la, womanyi Mawu ƒe fiaɖuƒe la dome o. 22 Ke gbɔgbɔ la ƒe kutsetse ye nye lɔlɔ̃, dzidzɔ, ŋutifafa, dzigbɔgbɔ blewu, dɔmenyonyo, nyuiwɔwɔ, xɔse, 23 tufafa, ɖokuidziɖuɖu. Se aɖeke metsi tsitre ɖe nu siawo ŋu o. 24 Gawu la, ame siwo nye Kristo Yesu tɔ la he ŋutilã kpakple eƒe nudzodzrowo kple nudidiwo ɖe ati ŋu. 25 Ne gbɔgbɔ la nue míele agbe nɔm ɖo la, ekema mina míayi edzi azɔ ɖe ɖoɖo nu le gbɔgbɔ me hã. 26 Migana míazu ame siwo dia bubu dzodzro, ʋlia ho kple wo nɔewo, biãa ŋu wo nɔewo o.


Ʋɔnudrɔ̃lawo 4 | Biblia Le Internet Dzi | Xexe Yeye Gɔmeɖeɖe\nKanaan-fia Yabin te Israel ɖe anyi (1-3)\nNyɔnunyagblɔɖila Debora kple ʋɔnudrɔ̃la Barak (4-16)\nYael wu aʋafia Sisera (17-24)\n4 Ke le Ehud ƒe ku megbe la, Israel-viwo gawɔ nu si nye vɔ̃ le Yehowa ŋkume.+ 2 Eya ta Yehowa tsɔ wo dzra na Kanaan-fia+ Yabin, si ɖu fia le Hazor. Eƒe aʋafiae nye Sisera, ame si nɔ dukɔwo ƒe Haroset.*+ 3 Israel-viwo do ɣli na Yehowa,+ elabena aʋatasiaɖam siwo ƒe afɔtiwo ŋu lãnuwo le*+ alafa asieke le Yabin si, eye wòte Israel-viwo+ ɖe anyi vevie ƒe blaeve sɔŋ. 4 Ke nyɔnunyagblɔɖila+ Debora, Lapidot srɔ̃, nɔ ʋɔnu drɔ̃m Israel ɣemaɣi. 5 Enɔa Debora ƒe deti te le Rama+ kple Betel+ dome le Efrayim tonuto la me; eye Israel-viwo yia egbɔ wòdrɔ̃a ʋɔnu na wo. 6 Edɔ woyi ɖayɔ Barak,+ Abinoam vi, tso Kedes-Naftali+ vɛ, eye wògblɔ nɛ be: “Ðe Yehowa, Israel ƒe Mawu la, mede se oa? ‘Ho yi* Tabor To la dzi, nàɖe ame akpe ewo tso Naftali viwo kple Zebulon viwo dome kpe ɖe ɖokuiwò ŋu. 7 Makplɔ Sisera, Yabin ƒe aʋafia kple eƒe aʋatasiaɖamwo kpakple eƒe aʋakɔ la vɛ na wò le Kison-tɔsisi*+ la nu, eye matsɔe ade asi na wò.’”+ 8 Ke Barak gblɔ nɛ be: “Ne àyi kplim la, ekema mayi; ke ne màyi kplim o la, nye hã nyemayi o.” 9 Eɖo eŋu be: “Mayi kpli wò godoo. Ke hã, aʋa si kpe ge miele la ƒe bubu mava na wò o, elabena nyɔnu aɖe si mee Yehowa atsɔ Sisera+ ade.” Ale Debora tso yi Kedes+ kpe ɖe Barak ŋu. 10 Barak yɔ Zebulon kple Naftali+ va ƒo ƒu ɖe Kedes, eye ŋutsu akpe ewo dze eyome. Debora hã yi kplii. 11 Edzɔ be Kenitɔ Heber dzo le Kenitɔ+ siwo nye Mose to+ Hobab ƒe dzidzimeviwo gbɔ, eye wòva tu eƒe agbadɔ ɖe ati gã la xa le Zaananim le Kedes. 12 Wova gblɔ na Sisera be Barak, Abinoam vi, yi Tabor To+ la dzi. 13 Enumake Sisera ƒo eƒe aʋatasiaɖamwo katã—aʋatasiaɖam siwo ƒe afɔtiwo ŋu lãnuwo le* alafa asieke—kple eƒe aʋakɔ blibo la nu ƒu tso dukɔwo ƒe Haroset, eye woho yi Kison-tɔsisi*+ la nu. 14 Azɔ Debora gblɔ na Barak be: “Tso, elabena egbee Yehowa atsɔ Sisera ade asi na wò. Ðe Yehowa medze ŋgɔwò oa?” Ale Barak ɖi tso Tabor To la dzi, eye ŋutsu akpe ewoawo dze eyome. 15 Eye Yehowa tsɔ yi de tɔtɔ+ Sisera kple eƒe aʋatasiaɖamwo katã kple aʋakɔ blibo la katã dome le Barak ŋgɔ. Mlɔeba Sisera ɖi le eƒe tasiaɖam la me heto afɔ si. 16 Barak nya aʋatasiaɖamawo kple aʋakɔ la ɖe nu va se ɖe dukɔwo ƒe Haroset ke. Ale Sisera ƒe aʋakɔ blibo la tsi yi nu; wo dometɔ ɖeka hɔ̃ hã mekpɔtɔ o.+ 17 Ke Sisera to afɔ si yi nyɔnu aɖe si ŋkɔe nye Yael,+ Kenitɔ Heber+ srɔ̃ ƒe agbadɔ gbɔ, elabena ŋutifafa le Hazor-fia Yabin+ kple Kenitɔ Heber ƒe aƒe la dome. 18 Eye Yael do yi ɖakpe Sisera gblɔ nɛ be: “Nye aƒetɔ, ge ɖe eme, va dze gbɔnye. Mègavɔ̃ o.” Eya ta eyi eƒe agbadɔ la me, eye wòtsyɔ kuntru nɛ. 19 Eye wògblɔ na nyɔnua be: “Meɖe kuku, na tsi vi aɖem mano, elabena tsikɔ le wuyem.” Eya ta eʋu lãgbalẽgolo si me notsi le, eye wòna ɖee wòno,+ emegbe wògatsɔ kuntru la tsyɔ nɛ. 20 Egblɔ nɛ be: “Yi ɖatɔ ɖe agbadɔ la nu, eye ne ame aɖe va bia wò be: ‘Ŋutsu aɖe le afi sia?’ hã la, gblɔ be: ‘Ao!’” 21 Ke Yael, Heber srɔ̃ tsɔ agbadɔtsyoti kple zu ɖe asi. Eye esi ɖeɖi te Sisera ŋu belibeli wòyi alɔ̃ me ʋĩi la, ete ɖe eŋu dzaa eye wòƒo tsyoti la ɖe tonu nɛ heƒoe wòdo ɖe anyigba, ale wòku.+ 22 Barak ti Sisera yome yi afi ma, eye Yael do yi ɖakpee hegblɔ nɛ be: “Va mafia ame si dim nèle la wò.” Ale eya kplii woge ɖe eme, eye wòkpɔ Sisera wòku ɖi, tsyoti la ƒo ɖe tonu nɛ. 23 Ale Mawu bɔbɔ Kanaan-fia Yabin ɖe anyi le Israel-viwo ŋkume gbe ma gbe.+ 24 Eye Israel-viwo ƒe asi nɔ sesẽm ɖe Kanaan-fia+ Yabin dzi va se ɖe esime wotsrɔ̃ Kanaan-fia+ Yabin ɖa keŋkeŋ.\n^ Alo, “Haroset-Goyim.”\n^ Alo, “Kplɔ wò amewo yi ɖe.”


Nu Si Tae Afi Si Míaƒe Ŋutete Se Ðo Nyanya Le Vevie | Nusɔsrɔ̃\n“Ðo Ŋu Ðe Yehowa Ŋu, Eye Nàwɔ Nu Nyui”\nDe Asixɔxɔ Tiatiawɔblɔɖe Si Mawu Na Wò Ŋu\nNu Si Tae Afi Si Míaƒe Ŋutete Se Ðo Nyanya Le Vevie\nÀte Ŋu Abɔbɔ Ðokuiwò Le Dodokpɔwo Gɔ̃ Hã Me\n“Tsɔ Nu Siawo De Asi Na Nuteƒewɔlawo”\nGBE BUBU Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\nGbetakpɔxɔ—Tata Si Míesrɔ̃na | January 2017\n“Ame siwo nyaa afi si woƒe ŋutete se ɖo la si mee nunya le.”—LOD. 11:2.\nHADZIDZI: 38, 69\nNu ka tae afi si ame ƒe ŋutete se ɖo nyanya le vevie?\nAleke ɖokuibɔbɔ do ƒome kple dzesidede afi si ame ƒe ŋutete se ɖo?\nAleke míawɔ be dɔ si wode asi na mí le Yehowa ƒe habɔbɔa me la nadze mía ŋu?\n1, 2. Nu ka tae Mawu megakpɔ ŋudzedze ɖe Saul ŋu o? (Kpɔ nɔnɔmetata si le nyati sia ƒe gɔmedzedze.)\nESIME blema Israel Fia Saul dze fiaɖuɖu gɔme la, enye ame aɖe si nya afi si eƒe ŋutete se ɖo eye wodea bubu eŋu. (1 Sam. 9:1, 2, 21; 10:20-24) Gake esi wòzu fia ɣeyiɣi kpui aɖe megbe la, eva zu ɖokuiŋudzela. Esi Mawu ƒe nyagblɔɖila Samuel meva Gilgal ɖe game si woɖo dzi o la, Saul mete ŋu ɖu eɖokui dzi o. Filistitɔwo ho aʋa, eye Israel-viwo nɔ kakam le Saul ŋu. Anya gblɔ na eɖokui be, ‘Ele be maɖe afɔ kaba hafi wòatsi megbe.’ Eya ta esa vɔ na Mawu, nu si se meɖe mɔ be wòawɔ o. Esia medze Yehowa ŋu o.—1 Sam. 13:5-9.\n2 Esi Samuel va Gilgal mlɔeba la, eka mo na Saul. Saul melɔ̃ ɖe edzi be nu si yewɔ la menyo o, ke boŋ enɔ taflatsɛ dom eye wòda fɔbubua ɖe ame bubuwo dzi gɔ̃ hã. (1 Sam. 13:10-14) Tso ekema dzi la, Saul gaɖe afɔ gbegblẽ bubuwo, si wɔe be Yehowa gbee be maganye fia ɖe Israel dzi o. Gawu la, eƒe nu megadze Yehowa ŋu o. (1 Sam. 15:22, 23) Togbɔ be Saul dze fiaɖuɖu gɔme nyuie hã, meva wu enu nyuie kura o.—1 Sam. 31:1-6.\n3. (a) Nu kae nye ame geɖe ƒe susu le nɔnɔme nyui si nye dzesidede afi si ame ƒe ŋutete se ɖo ŋu? (b) Biabia kawoe wòhiã be míakpɔ ŋuɖoɖo na?\n3 Le hoʋiʋli ƒe xexe sia me la, ame geɖe susuna be ele be yewoaʋli axɔ ŋgɔ na ame bubuwo. Le esia wɔwɔ me la, woƒoa adegbe be yewonyo wu ame bubuwo. Le kpɔɖeŋu me, sinimawɔla xɔŋkɔ aɖe si va zu dunyahela gblɔ gbe ɖeka be: “Dzesidede afi si ame ƒe ŋutete se ɖo ƒe nyaa mekam o, eye nyemadi be wòaku ɖe ŋunye gbeɖe o.” Gake nu ka tae dzesidede afi si ame ƒe ŋutete se ɖo ƒe nyaa gale vevie kokoko? Nu kae nɔnɔme nyui sia fia, eye nu kae mefia o? Aleke míawɔ alé nɔnɔme nyui sia me ɖe asi ne míedo go kuxiwo alo amewo ƒo nya ɖe mía nu? Míaɖo biabia eve gbãtɔwo ŋu le nyati sia me. Míaɖo etɔ̃lia ŋu le nyati si kplɔ esia ɖo me.\nNU KA TAE DZESIDEDE AFI SI AME ƑE ŊUTETE SE ÐO LE VEVIE?\n4. Nu kae nye ɖokuisinuwɔwɔ?\n4 Biblia ɖee fia be dzesidede afi si ame ƒe ŋutete se ɖo kple ɖokuidodoɖedzi menyina o. (Xlẽ Lododowo 11:2.) Esi David dze nunya ta la, ebia Yehowa be ‘wòana yeaƒo asa na ɖokuiŋudzedze [alo ɖokuisinuwɔwɔ].’ (Ps. 19:13) Nu kae nye “ɖokuisinuwɔwɔ”? Ne ame aɖe tsi klokloklo dzi alo tsɔ ɖokuiŋudzedze wɔ nane si mekpɔ mɔ awɔ o la, ke ele ɖokuisinu wɔm. Esi míenyi nu vɔ̃ dome ta la, mí katã míeɖea nɔnɔme sia fiana ɣeaɖewoɣi. Gake abe ale si Fia Saul ƒe kpɔɖeŋua ɖee fia ene la, ne ɖokuisinuwɔwɔ va zu numame na mí la, míaƒe nu magava dze Mawu ŋu o. Psalmo 119:21 gblɔ tso Yehowa ŋu be: ‘Èkaa mo na ɖokuiŋudzelawo.’ Nu ka tae?\n5. Nu ka tae ɖokuisinuwɔwɔ nye ŋkubiãnya?\n5 Ðokuisinuwɔwɔ nye vodada si nye ŋkubiãnya wu dadaƒu le manyamanya me. Gbã, ne míewɔ nu ɖokuiŋudzedzetɔe la, efia be míetsɔ bubu si Yehowa, míaƒe Dziɖulagã la, dze na la nɛ o. Evelia, ne míewɔa nu si míekpɔ mɔ awɔ hafi o la, esia ate ŋu ade masɔmasɔ mía kple ame bubuwo dome. (Lod. 13:10) Etɔ̃lia, ne eva dze ƒãa be míewɔ nu ɖokuiŋudzedzetɔe la, esia ate ŋu ahe ŋukpe kple vlodoame gɔ̃ hã ava mía dzi. (Luka 14:8, 9) Nu nyui aɖeke medona tso ɖokuisinuwɔwɔ me o. Ŋɔŋlɔawo ɖee fia be dzesidede afi si míaƒe ŋutete se ɖoe nye nu nyuitɔ wòle be míawɔ ɣesiaɣi.\nNU KAE WÒBIA BE AME NADE DZESI AFI SI EƑE ŊUTETE SE ÐO?\n6, 7. Nu kae nye ɖokuibɔbɔ, eye aleke ɖokuibɔbɔ do ƒome kple dzesidede afi si ame ƒe ŋutete se ɖo?\n6 Kadodo kplikplikpli le ɖokuibɔbɔ kple dzesidede afi si ame ƒe ŋutete se ɖo dome. Le Biblia me la, nu si ɖokuibɔbɔ fiae nye be dada alo ɖokuidodoɖedzi ƒe gbɔgbɔ naganɔ ame me o. Woate ŋu aɖɔe be tamebɔbɔɖeanyi. (Flp. 2:3) Zi geɖe la, ɖokuibɔbɔla nyaa afi si eƒe ŋutete se ɖo, enyaa nu siwo wòate ŋu awɔ, elɔ̃na ɖe eƒe vodadawo dzi, exɔa ame bubuwo ƒe susuwo eye wòsrɔ̃a nu tso wo gbɔ. Ðokuibɔbɔlawo ƒe nu dzea Yehowa ŋu ŋutɔ.\n7 Le Biblia me la, dzesidede afi si ame ƒe ŋutete se ɖo bia be míagabu mía ɖokui ŋu fũu wu ale si dze o eye míanya nu si tututu míate ŋu awɔ. Le gbe gbãtɔ siwo me woŋlɔ Biblia ɖo la, ale si nɔnɔme sia nana míewɔa nu ɖe ame bubuwo ŋu dzi koŋue wòhe susu yi.\n8. Nu kawoe ana míakpɔe adze sii be ɖokuiŋudzedze ƒe gbɔgbɔ ɖo mía me?\n8 Nu kae ana míade dzesii be míele mía ɖokui ŋu dzem? Bu dzesiawo dometɔ ʋɛ aɖewo ŋu kpɔ. Ate ŋu adzɔ be míeva le mía ɖokui bum be míenyo wu ame bubuwo alo mɔnukpɔkpɔ siwo su mía si la wɔe be míele dadam. (Rom. 12:16) Ðewohĩ míeva le susu hem va mía ɖokui dzi fũu akpa. (1 Tim. 2:9, 10) Alo míeva le tɔ tem ɖe míaƒe susuwo dzi le ɖoƒe si le mía si, ame siwo míedea ha kpli alo nu si míawo ŋutɔwo míesusu ko ta. (1 Kor. 4:6) Ne míewɔ nu alea la, zi geɖe la, míenyana gɔ̃ hã be míewɔ nu wògbɔ eme heva zu ɖokuiŋudzela alo ɖokuisinuwɔla o.\n9. Aleke wòdzɔe be ame aɖewo va zu ɖokuiŋudzelawo? Gblɔ Biblia me kpɔɖeŋu aɖe.\n9 Ame sia ame ate ŋu ava zu ɖokuiŋudzela ne eɖe mɔ ŋutilãmenudzodzrowo ɖu edzi. Nu gã didi, ŋubiabiã kple dziku dzi maɖumaɖu na ame aɖewo wɔ nu dadatɔe. Ame siwo ŋu Biblia ƒo nu tsoe abe Absalom, Uziya kple Nebukadnezar ene ƒo wo ɖokuiwo ɖe ŋutilã la ƒe dɔwɔwɔwo me, eye Yehowa bɔbɔ wo ɖe anyi le esi wodo wo ɖokuiwo ɖe dzi ta.—2 Sam. 15:1-6; 18:9-17; 2 Kron. 26:16-21; Dan. 5:18-21.\n10. Nu ka tae mele be míanɔ ʋɔnu drɔ̃m amewo o? Gblɔ Biblia me kpɔɖeŋu aɖe.\n10 Ame aɖewo wɔa nu ɖokuiŋudzedzetɔe le susu bubu aɖewo ta. Bu Biblia me kpɔɖeŋu siwo dze le mawunyakpukpui siawo me ŋu kpɔ: 1 Mose 20:2-7 kple Mateo 26:31-35. Ðe Abimelek kple Petro wɔ nu ɖokuiŋudzedzetɔea? Ðe wòanye be womenya ale si tututu nɔnɔmea le o alo womebu nuwo ŋu hafi ɖe afɔ oa? Esi wònye be míate ŋu akpɔ ame ƒe dzi me o ta la, nu si sɔ, si me lɔlɔ̃ le ye nye be míaƒo asa na ʋɔnudɔdrɔ̃ amewo ɖe nu si wowɔ ta.—Xlẽ Yakobo 4:12.\nNYA WÒ WƆƑE LE MAWU ƑE HABƆBƆA ME\n11. Aleke dzesidede afi si míaƒe ŋutete se ɖo do ƒome kple míaƒe wɔƒe le Mawu ƒe habɔbɔa me nyanya?\n11 Dzesidede afi si ame ƒe ŋutete se ɖo bia be ame nanya eƒe wɔƒe le Mawu ƒe habɔbɔa me. Esi Yehowa nye ɖoɖo ƒe Mawu ta la, ena wɔƒe mía dometɔ ɖe sia ɖe le eƒe habɔbɔa me. Wɔƒe si le ame sia ame si le hamea me la to vovo, ke hã mía dometɔ ɖe sia ɖe le vevie. Yehowa na ŋutete kple nunana vovovowo mía dometɔ ɖe sia ɖe le eƒe amenuveve nu. Míate ŋu awɔ wo ŋu dɔ atsɔ ahe ŋutikɔkɔe vɛ nɛ eye míakpe ɖe ame bubuwo ŋu. (Rom. 12:4-8) Wɔƒe si Yehowa na mí le eƒe habɔbɔa me la na míezu aƒedzikpɔla siwo dzi wòka ɖo hedea bubui, eye wòkpɔa mɔ be míawɔ nunana siwo yena mí la ŋu dɔ nyuie.—Xlẽ 1 Petro 4:10.\nNe akpa si míewɔna le Mawu ƒe habɔbɔa me trɔ la, aleke Yesu ƒe kpɔɖeŋua ate ŋu aɖe vi na mí (Kpɔ memama 12-14)\n12, 13. Nu ka tae mele be wòawɔ nuku na mí ne subɔsubɔmɔnukpɔkpɔ si le mía si le Mawu ƒe habɔbɔa me la trɔ o?\n12 Ke hã, subɔsubɔmɔnukpɔkpɔ si le mía si le Mawu ƒe habɔbɔa me ate ŋu atrɔ. Bu Yesu ƒe kpɔɖeŋua ŋu kpɔ. Le gɔmedzedzea me la, woa kple Yehowa ɖeɖe koe nɔ anyi. (Lod. 8:22) Emegbe ewɔ dɔ kple Yehowa wowɔ mawudɔla bubuwo, míaƒe xexe gbahooa kple amegbetɔwo. (Kol. 1:16) Esia megbe la, Mawu de dɔ bubu asi na Yesu be wòava wɔ le anyigba dzi, si bia be woadzii wòanye vidzĩ wɔnamanɔŋutɔ hafi ava tsi. (Flp. 2:7) Esi Yesu tsɔ eƒe agbe sa vɔe megbe la, etrɔ yi dziƒo be wòava zu Mawu Fiaɖuƒea ƒe Fia le ƒe 1914 me. (Heb. 2:9) Gake menye emae anye zi mamlɛtɔ si eƒe dɔdeasi atrɔ o. Le Yesu ƒe Ƒe Akpe Ðeka Dziɖuɖua ƒe nuwuwu la, atsɔ eƒe Fiaɖuƒea ade asi na Yehowa ale be “Mawu nanye nuwo katã na ame sia ame.”—1 Kor. 15:28.\n13 Ele be wòanɔ susu me na mí be míaƒe wɔƒe le Mawu ƒe habɔbɔa me ate ŋu atrɔ le ɣeyiɣi aɖe megbe, eye zi geɖe la, etsoa tiatia siwo míawo ŋutɔwo míewɔ gbɔ. Le kpɔɖeŋu me, tre ye nènye tsã eye fifia nèɖe srɔ̃a? Ðe viwo va le asiwò fifia? Esi nètsi fifia la, ɖe nèva le agbe tsɛ nɔm be yeate ŋu awɔ ɣeyiɣiawo katã ƒe subɔsubɔdɔa? Tiatia mawo dometɔ ɖe sia ɖe vana kple eƒe mɔnukpɔkpɔwo kpakple agbanɔamedziwo. Ne nuwo trɔ le míaƒe agbe me la, esia ate ŋu ana mɔnukpɔkpɔ mí be míagawɔ geɖe loo alo aɖe míaƒe wɔƒe dzi akpɔtɔ. Sɔhɛ alo ame tsitsi ye nènyea? Ðe nèle lãmesẽ nyui mea, alo lãmesẽnyawo mede dziwò tututu o? Yehowa bua akpa si mía dometɔ ɖe sia ɖe ate ŋu awɔ nyuie wu le eƒe subɔsubɔdɔa me ŋu ɣesiaɣi. Nu si míate ŋu awɔ koe wòbiana tso mía si eye ekpɔa ŋudzedze ɖe nu sia nu si míewɔna ŋu ale gbegbe.—Heb. 6:10.\n14. Aleke dzesidede afi si míaƒe ŋutete se ɖo ate ŋu akpe ɖe mía ŋu míakpɔ dzidzeme kple dzidzɔ le nɔnɔme ɖe sia ɖe me?\n14 Yesu kpɔ dzidzɔ le eƒe subɔsubɔdɔ ɖe sia ɖe me, eye míawo hã míate ŋu akpɔ dzidzɔ le mía tɔwo me. (Lod. 8:30, 31) Ame si nya afi si eƒe ŋutete se ɖo la kpɔa ŋudzedze ɖe agbanɔamedzi siwo su esi le hamea me ŋu. Metsia dzi be yeaxɔ subɔsubɔmɔnukpɔkpɔ bubuwo loo alo ʋãa ŋu ame bubuwo ɖe nu si wote ŋu le wɔwɔm ta o. Ke boŋ etsɔa eƒe ŋusẽ katã wɔa dɔ si wode asi nɛ eye wòkpɔa dzidzɔ kple dzidzeme tso eme, elabena enyae be Yehowa gbɔe wòtso. Le ɣeyiɣi ma ke me la, edea bubu wɔƒe si Yehowa na ame bubuwo la ŋu tso eƒe dzi blibo me. Dzesidede afi si míaƒe ŋutete se ɖo wɔnɛ be míelɔ̃na faa tsɔa bubu si ame bubuwo dze na la naa wo hekpea asi ɖe woƒe dɔwo ŋu.—Rom. 12:10.\nNU SI DZESIDEDE AFI SI AME ƑE ŊUTETE SE ÐO MEFIA O?\n15. Nu kae míate ŋu asrɔ̃ tso Gideon ƒe kpɔɖeŋua me?\n15 Gideon ɖo kpɔɖeŋu ɖedzesi aɖe ɖi na mí le nya sia me. Esi Yehowa ƒe dɔla ɖe eɖokui fiae zi gbãtɔ la, Gideon gblɔ nɛ be ame tsɛe yenye eye menye ame ŋkutawoe yeƒe ƒometɔwo nye o. (Ʋɔn. 6:15) Esi Gideon xɔ dɔ si Yehowa de asi nɛ la, ekpɔ egbɔ be yese nu si Yehowa bia tso ye si la gɔme nyuie, eye wòbia eƒe mɔfiafia le dɔa wɔwɔ me. (Ʋɔn. 6:36-40) Dzi nɔ Gideon ƒo. Ke hã, edze aye eye wòwɔ nu ŋuɖɔɖotɔe. (Ʋɔn. 6:11, 27) Mewɔ mɔnukpɔkpɔa ŋu dɔ be ɖoƒe gã nasu ye si o. Ke boŋ, esi wònya kpɔ mɔnu ko la, etrɔ yi enɔƒe.—Ʋɔn. 8:22, 23, 29.\n16, 17. Ne ame si nya afi si eƒe ŋutete se ɖo le gbɔgbɔmeŋgɔyiyi ŋu bum la, nu kae nɔa susu me nɛ?\n16 Dzesidede afi si ame ƒe ŋutete se ɖo mefia be mímaxɔ subɔsubɔmɔnukpɔkpɔ bubuwo alo aminya wo o. Ŋɔŋlɔawo de dzi ƒo na mí katã be míayi ŋgɔ le mawusubɔsubɔ me. (1 Tim. 4:13-15) Gake ɣesiaɣie esia biana be míaxɔ subɔsubɔmɔnukpɔkpɔ bubua? Mebia nenema kokoko o. Le Yehowa ƒe kpekpeɖeŋu me la, míate ŋu ayi ŋgɔ le akpa si wɔm míele le eƒe subɔsubɔdɔa me fifia me. Míate ŋu abi ɖe ŋutete siwo Mawu na mí la ŋu dɔ wɔwɔ me be míasubɔ eyama nyuie wu ahakpe ɖe ame bubuwo ŋu.\n17 Ame si si nɔnɔme nyui sia le la bua nu si agbanɔamedzi yeye aɖe abia tso esi la ŋu gbã. Esia akpe ɖe eŋu be wòada nuwo kpɔ nyuie. Le kpɔɖeŋu me, ɖe wòate ŋu axɔ dɔ alo agbanɔamedzi yeye aɖe evɔ maŋe aɖaba aƒu nu bubu siwo le vevie la dzi oa? Ðe woate ŋu atsɔ dɔ si wɔm wòle fifia ƒe ɖe ade asi na ame bubu wòawɔ ale be wòate ŋu akpɔ vovo ɖe dɔdeasi yeyea ŋua? Ne biabia siawo dometɔ ɖeka alo evea siaa ƒe ŋuɖoɖo nye ao la, ɖewohĩ ame aɖe li si ate ŋu awɔ dɔa nyuie wu. Ne míedo gbe ɖa heda nuwo kpɔ nyuie la, akpe ɖe mía ŋu be mímado agba na mía ɖokui wòagbɔ míaƒe ŋutete ŋu o. Eya ta míaxɔ agbanɔamedzia o.\n18. (a) Nu kae ame si nya afi si eƒe ŋutete se ɖo la awɔ ne wode dɔ yeye asi nɛ? (b) Aleke nya siwo le Romatɔwo 12:3 la ku ɖe ame ma tɔgbi ŋu?\n18 Ne míexɔ agbanɔamedzi yeye la, Gideon ƒe kpɔɖeŋua ɖoa ŋku edzi na mí be, Yehowa ƒe mɔfiafia kple yayra manɔmee la, míate ŋu akpɔ dzidzedze o. Esia me kɔ, elabena Ŋɔŋlɔawo gblɔ be ‘míabɔbɔ mía ɖokui ɖe anyi ahazɔ kple mía Mawu’ la. (Mika 6:8) Eya ta ɣesiaɣi si míexɔ agbanɔamedzi yeye aɖe la, ehiã be míado gbe ɖa ahabu mɔfiame ɖe sia ɖe si Yehowa na mí to eƒe Nyaa kple eƒe habɔbɔa dzi ŋu. Mele be míaɖo ŋu ɖe míaƒe gɔmesese ŋu o, ke boŋ míazɔ ɖe Yehowa ƒe mɔfiafia si nyo wu sãsãsã la dzi. Mina míaɖo ŋku edzi be menye míaƒe ŋutetee ‘doa gã mí’ o, ke boŋ Yehowa ƒe ɖokuibɔbɔ ye. (Ps. 18:35) Eya ta ne míetiae be míabɔbɔ mía ɖokui ɖe anyi ahazɔ kple Mawu la, esia akpe ɖe mía ŋu be mímabu mía ɖokui ŋu wu ale si dze o eye mímasusu be míele ɖeke me hã o.—Xlẽ Romatɔwo 12:3.\n19. Susu kawo tae wòle be míanya afi si míaƒe ŋutete se ɖo?\n19 Ame si nya afi si eƒe ŋutete se ɖo la tsɔa bubu si Yehowa dze na la nanɛ, elabena Yehowae nye mía Wɔla kple Xexea Me Katã Ƒe Dziɖulagã. (Nyaɖ. 4:11) Nɔnɔme nyui sia kpena ɖe mía ŋu míewɔa dɔ si wode asi na mí le Mawu ƒe habɔbɔa me la nyuie eye míekpɔa ŋudzedze ɖe eŋu. Ekpena ɖe mía ŋu hã míeƒoa asa na nu si medze o wɔwɔ, eye míedoa ɖekawɔwɔ ɖe ŋgɔ le Yehowa ƒe amewo dome. Eʋãa mí be míabu ame bubuwo be wonye gã wu mí, eye wònana míeɖɔa ŋu ɖo heƒoa asa na vodada siwo nye ŋkubiãnya. Le susu siawo ta, dzesidede afi si ame ƒe ŋutete se ɖo gale vevie na Mawu ƒe amewo, eye Yehowa dea asixɔxɔ ame siwo tu nɔnɔme nyui sia ɖo la ŋu. Ke ne dodokpɔwo va mía dzi ya ɖe? Nyati si kplɔ esia ɖo la akpe ɖe mía ŋu míayi edzi alé nɔnɔme nyui sia me ɖe asi le ɣeyiɣi sesẽwo gɔ̃ hã me.\nGBETAKPƆXƆ—TATA SI MÍESRƆ̃NA January 2017


Amesiwo Dze la Didi le Australia ƒe Saɖaganutowo Me\nGbetakpɔxɔ—Tata Si Míesrɔ̃na | April 2005\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\nWOYƆA Australia nyigba ƒe akpa gã aɖe si le nutotrowo me vividodoɖenuŋutɔe be saɖaganutowo. Ƒe 12 enye sia si womegaɖi ɖase le saɖaganuto sia ƒe akpa aɖewo me kpɔ o. Le esia ta la, Yehowa Ðasefo siwo le Darwin, si nye dukɔa ƒe Dziehe Nutoa ƒe fiadu, wɔ ɖoɖo ɖe ŋkeke asieke ƒe gbeƒãɖeɖe tsitotsito le nuto sia me ŋu bene yewoadi amesiwo dze la.—Mateo 10:11.\nƑe ɖeka hafi dɔ tɔxɛ sia wɔɣi naɖo la, wotsɔ veviedodo te ɖoɖowo, si me anyigba si ƒe lolome wu kilometa 800,000 togodo—si ade New Zealand ƒe lolome ƒe teƒe etɔ̃ nu—la mama hã le, la wɔwɔ. Be nànya alesi gbegbe anyigbamama gã sia sa ɖe agae la, nyae be le mama dedie nu la, tso ʋumɔgã to, si nye nyikpo ƒe agbo nu, yi ɖe aƒe aɖe gbɔ la dome didi wu kilometa 30! Gawu la, nyikpo aɖewo dome didi kilometa 300 alo wu nenema tso wo nɔewo gbɔ.\nÐasefo 145 sɔŋ ye kpɔ gome le dɔ sia wɔwɔ me. Wo dometɔ aɖewo tso keke Tasmania ke va. Ame aɖewo tsɔ ʋu siwo te ŋu zɔa afisiafi vɛ eye wotsɔ nuzazãwo, ʋu ŋutinuwo, kple mɔ̃memi ɖe asi vɛ. Ame bubuwo de woƒe agbawo keke me tsi ɖe ʋu ŋu he vɛ. Gakpe ɖe eŋu la, woda ʋu eve siwo dometɔ ɖesiaɖe tsɔa ame 22 na amesiwo si ʋu siwo te ŋu zɔa afisiafi mele o lae. Amesiwo ɖo ʋu dada la ɖo susu ɖaseɖiɖi na duvi siwo kaka ɖe anyigbamama tiatia la me tɔwo koŋ ŋu.\nHafi woadze mɔ la, nɔviawo wɔ ɖoɖo woƒo nuƒowo eye wowɔ wɔwɔfiawo tsɔ na mɔfiame le alesi woaɖe gbeƒã nyanyuia le anyigbamama tɔxɛ sia me ŋu. Le kpɔɖeŋu me, be woaɖe gbeƒã nyuie le Australia-vidzidziwo dome ne woalɔ̃ asee la bia be woanya woƒe dekɔnu aɖewo ahazɔ ɖe wo dzi. Wodzro nutoa me ƒe dedienɔnɔ ŋu nyawo me hã bene woate ŋu akpɔ gbemelãwo ta.\nNuteƒekpɔkpɔ nyui geɖe su wo si. Le kpɔɖeŋu me, le Australia-vidzidziwo ƒe nuto aɖe me la, nɔviawo wɔ ɖoɖo be woaƒo dutoƒonuƒo si wotu ɖe Biblia dzi. Nyɔnufia si le dua me ŋutɔ yi ɖakpe amewo. Le nuƒoa megbe la, vavalawo xɔ agbalẽ 5 kple agbalẽ gbadza 41. Le nuto bubu me la, woyi ɖe Australia-vidzidzi aɖe gbɔ. King James Version Biblia gɔ̃ hã nɔ eya ŋutɔ si, gake edo xoxo eye eƒe akpa aɖewo vuvu. Esi wobiae be enya Mawu ƒe ŋkɔ hã la, egblɔ be ẽ, eye wòhe Gbetakpɔxɔ xoxo aɖe do goe tso eƒe dziwui kotoku me. Exlẽ Marko 12:30 tso magazinea me, afisi xlẽ be: “Nalɔ̃ Yehowa, wò Mawu la, kple wò dzi blibo.” Egblɔ be “mawunyakpukpui sia dzɔa dzi nam ŋutɔ.” Le dze legbe aɖe ɖoɖo kplii megbe la, exɔ Biblia yeye ɖeka kple Biblia srɔ̃gbalẽ bubuwo.\nNyikpo gã aɖe si ƒe lolome nye agbleka (acre) 400,000 le Carpentaria Fukɔme gbɔ la dzikpɔla do vivi ɖe Fiaɖuƒe gbedasia ŋu. Esi wotsɔ Nye Agbalẽ Si Nye Biblia-Ŋutinyawo kple Sidzedze si Kplɔa Ame Yia Agbe Mavɔ Me * fiae la, ebia be Kriolgbe tɔ li hã. Esia wɔ nuku elabena togbɔ be Australia-vidzidzi geɖe doa Kriolgbe hã la, wo dometɔ ʋɛ aɖewo koe te ŋu xlẽnɛ. Edzɔ be dɔwɔla 50 siwo katã le afima la nya Kriolgbe xexlẽ. Edzɔ dzi na dɔdzikpɔla la be yeaxɔ agbalẽwo le Kriolgbe me, eye elɔ̃ faa tsɔ eƒe telefon xexlẽdzesi na bene woate ŋu aƒo ka na ye emegbe.\nLe ŋkeke asieke ƒe gbeƒãɖeɖe moveviɖoɖotɔe sia me la, wona Biblia 120, agbalẽ 770, magazine 705, kpakple agbalẽ gbadza 1,965. Gakpe ɖe eŋu la, wowɔ tɔtrɔyi 720 eye wodze Biblia-nusɔsrɔ̃ 215 gɔme.\nLe nyateƒe me la, wote gbɔgbɔmedɔ si nɔ ame geɖe siwo dze le nuto gã sia me wum la ƒe nuhiahiãwo gbɔkpɔkpɔ na wo mlɔeba.—Mateo 5:6.\n^ mm. 8 Yehowa Ðasefowoe ta wo.\n[Anyigbatata si le axa 30]\nƉoe Ɖe Amewo Ɖoe Ɖe Amewo Amesiwo Dze la Didi le Australia ƒe Saɖaganutowo Me\nw05 4/1 axa 30-31\nDzɔdzɔmeŋutinunya Kple Mawusubɔsubɔ—Nyaʋiʋli aɖe Dze Egɔme\nDzɔdzɔmeŋutinunya Kple Biblia—Ðe Wotsi Tre Ðe Wo Nɔewo Ŋu Vavãa?\nMía Viwo—Domenyinu Xɔasi Ŋutɔ Aɖee Wonye\nDzilawo, Mikpɔ Miaƒe Domenyinu Xɔasi La Ta\nTsyɔ̃evi Tsiakogo Aɖe Ke Ðe Fofo Lɔ̃ame Ŋu\nAlesi Nàwɔ Yehowa Nanye Wò Mawu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA April 2005\nGBETAKPƆXƆ—TATA SI MÍESRƆ̃NA April 2005


Tunisia nye Afrika dukɔwo dometɔ ɖeka.\nAŋgola · Anyiehe Afrika · Anyiehe Sudã · Benɛ̃ · Botswana · Burkina Faso · Burundi · Cape Verde · Democratic Republic of the Congo · Republic of the Congo · Comoros · Dzibuti · Edzipti · Eritrea · Etiopia · Gabɔ̃ · Gambia · Gana · Gini · Gini Bisao · Gini Ekwatoria · Kamerun · Kenia · Lezoto · Liberia · Libia · Malagasi · Malawi · Mali · Mauritius · Moritania · Moroko · Mozambiki · Naidzeria · Namibia · Nidzɛ · Nyiɖu Ƒuta · Ɔldzeria · Rwanda · Senegal · Seychelles · Sira Liɔ̃ · Somalia · Sudã · Swaziland · São Tomé and Príncipe · Tanzania · Titina Afrika · Togo · Tsyadi · Tunisia · Uganda · Yetoɖoƒe Sahara · Zambia · Zimbabwe\nBotswana nye Afrika dukɔwo dometɔ ɖeka.\nEdzipti nye Afrika dukɔwo dometɔ ɖeka. Edziptiƒe dugã enye Kairo.\nEritrea nye Afrika dukɔwo dometɔ ɖeka.\nEswatini nye Afrika dukɔwo dometɔ ɖeka.\nGana nye Afrika dukɔwo dometɔ ɖeka. Ele Afrika ƒe ɣetoɖoƒe lɔƒo. Gana do liƒo kple Togo kple, Nyiɖu Ƒuta kpakple Burkina Faso. Aƒu si woyɔna be Gulf of Guinea la le eƒe anyiehe lɔƒo. Eƒe dukɔmenɔlawo ƒe xexlẽme ɖo 24,200,000 lɔƒo (2016).\nWoɖo Gana tso Gold Coast kpakple British Togoland si nɔ Fransetɔwo ƒe dziɖuɖu te la ƒe kpekpe me. Gana dukɔa xɔ dokuisinɔnɔ tso Eŋlisiawo gbɔ le Tedoxe 6 dzi, le ƒe 1957 me. Gana ƒe fiadzue nye Accra.\nKamerun nye Afrika dukɔwo dometɔ ɖeka. Kamerun ƒe fiadzue nye Yaunde. Aƒu si woyɔna be Gulf of Guinea la le eƒe anyigbe lɔƒo.\nKenia nye Afrika dukɔwo dometɔ ɖeka si le titina Africa.\nLezoto nye Afrika dukɔwo dometɔ ɖeka. Lezoto ƒe dugã enye Maseru.\nMalawi nye Afrika dukɔwo dometɔ ɖeka.\nNamibia nye Afrika dukɔwo dometɔ ɖeka si le titina Africa. Namibia ƒe dugã enye Windhoek Aƒu si woyɔna be Atlantika Ƒu la le eƒe ɣetoɖoƒe lɔƒo\nNidzɛ ye Afrika dukɔwo dometɔ ɖeka.\nSudã nye Afrika dukɔwo dometɔ ɖeka.\nTanzania nye Afrika dukɔwo dometɔ ɖeka. Tanzania ƒe dugã enye Dodoma.\nTogo nye dukɔ si le Afrika ƒe ɣetoɖoƒe kpadzi lɔƒo. Edo liƒo kple Ghana le eƒe ɣetoɖoƒe kpadzi, Benin (si woyɔ be Dahomey vayi) le eƒe ɣedzeƒe lɔƒo kple Burkina Faso le eƒe dzigbe. Aƒu si woyɔna be Gulf of Guinea la le eƒe anyigbe lɔƒo. Togo ƒe dugã ye nye Lome. Egbe si wogblɔna le dɔwɔƒewo le dua me enye Fransegbe.\nTogo ƒe dukplɔlanye nye bubutor Faure Gnassingbé.\nTsyadi nye Afrika dukɔwo dometɔ ɖeka. Tsyadi ƒe dugã enye N'Djamena\nUganda nye Afrika dukɔwo dometɔ ɖeka.\nZambia nye Afrika dukɔwo dometɔ ɖeka. Zambia ƒe fiadzue nye Lusaka.\nZimbabwe nye Afrika dukɔwo dometɔ ɖeka.\nƆldzeria nye Afrika dukɔwo dometɔ ɖeka. Ele Afrika ƒe dzigbe lɔƒo. Ɔldzeria do liƒo kple Tunisia le eƒe dzigbe. Libia le Ɔldzeria ƒe ɣedzeƒe. Marɔko le eƒe ɣetoɖoƒe. Yetoɖoƒe Sahara, Moritania kpakle Mali le Afrika ƒe anyigbe. Aƒu si woyɔna be Mediterranean la le eƒe dzigbe lɔƒo. Eƒe dukɔmenɔlawo ƒe xexlẽme ɖo 35,700,000 lɔƒo le Dzove 2010 me. Woƒe dugã enye Algiers.\nWoƒe dukplɔla enye Abdelaziz Bouteflika.


Ezekiel 12 | Biblia Le Internet Dzi | Xexe Yeye Gɔmeɖeɖe\nAboyomeyiyi gbɔgblɔ ɖi le kpɔɖeŋunuwɔnawo me (1-20)\nEdo aboyomeyigba (1-7)\nAmegã adzo le viviti me (8-16)\nAboloɖuɖu le dzimaɖeɖi me, tsinono le ŋɔdzi me (17-20)\nAmeflunya si meva eme o (21-28)\n“Nye nya aɖeke mahe ɖe megbe o” (28)\n12 Yehowa ƒe gbe gava nam be: 2 “Amegbetɔvi, ƒome dzeaglã mee nèle. Ŋku li na wo be woakpɔ nu, gake womekpɔa nu o, eye to li na wo be woase nu, gake womesea nu o,+ elabena ƒome dzeaglã wonye.+ 3 Amegbetɔvi, do aboyomeyigba na ɖokuiwò. Eye le ŋkeke me la, ʋu nàyi aboyo me le wo ŋkume. Ʋu le aƒewò me le wo ŋkume nàyi aboyo me le teƒe bubu. Ðewohĩ woade dzesii, togbɔ be ƒome dzeaglãe wonye hã. 4 Tsɔ aboyomeyigba si nèdo la do goe le wo ŋkume le ŋkeke me, eye le fiẽ me la, dzo le wo ŋkume abe ame si woɖe aboyoe ene.+ 5 “Ŋɔ gli le wo ŋkume, eye nàtsɔ wò nuwo ato eme ado ɖe egodo.+ 6 Kɔ wò nuawo ɖe abɔta le wo ŋkume, eye nàkɔe dzoe ne viviti do. Tsyɔ nu ŋkume, be màgakpɔ anyigba la o, elabena metsɔ wò ɖo dzesi na Israel ƒe aƒe la.”+ 7 Eye mewɔ abe ale si tututu wode se nam ene. Mekɔ nye agba si le abe aboyomeyigba ene la doe le ŋkeke me, eye metsɔ asi ŋɔ gli la le fiẽ me. Eye esi viviti do la, mekɔ nye nuwo ɖo abɔta doe le wo ŋkume. 8 Yehowa ƒe gbe gava nam le ŋdi me be: 9 “Amegbetɔvi, ɖe Israel ƒe aƒe, si nye ƒome dzeaglã la, mebia wò be, ‘Nu ka wɔm nèle?’ hã oa? 10 Gblɔ na wo be: ‘Ale Aƒetɔ Dziɖulagã Yehowa gblɔe nye esi: “Nya sia ku ɖe amegã+ si le Yerusalem kple Israel ƒe aƒe blibo la me tɔ siwo le dua me la ŋu.”’ 11 “Gblɔ be: ‘Dzesie menye na mi.+ Ale si tututu mewɔ la, nenemae woawɔ woe. Woakplɔ wo adzoe, woaɖe aboyo wo.+ 12 Amegã si le wo dome la atsɔ eƒe nuwo ɖe abɔta adzo ne viviti do. Aŋɔ gli ahatsɔ eƒe nuawo ato eme adoe.+ Atsyɔ nu ŋkume be wòagakpɔ anyigba la o.’ 13 Mada nye ɖɔ atsyɔ edzi, eye nye ɖɔ aɖee.+ Eye makplɔe ayi Babilon, ayi Kaldeatɔwo ƒe anyigba dzi, ke makpɔe o; afi mae wòaku ɖo.+ 14 Maka ame siwo katã le eŋu, eƒe kpeɖeŋutɔwo kple eƒe aʋakɔwo, ahlẽ ɖe goawo katã me;+ eye maɖe yi le aku me anɔ wo yome.+ 15 Eye ne menya wo ɖo ɖe dukɔwo dome, eye meka wo hlẽ ɖe anyigbawo dzi la, woadze sii be, nyee nye Yehowa. 16 Ke mana ame ʋɛ aɖewo nasusɔ le wo dome tso yi, dɔwuame kple dɔvɔ̃ si me, ale be woagblɔ woƒe ŋunyɔnuwɔwɔwo katã le dukɔ siwo me woayi la dome; ne woadze sii be, nyee nye Yehowa.” 17 Eye Yehowa ƒe gbe gava nam be: 18 “Amegbetɔvi, nɔ ƒoƒom kpakpakpa ne èle wò abolo ɖum, eye nɔ dzodzom nyanyanya le dzimaɖeɖi me ne èle tsi nom.+ 19 Gblɔ na anyigba la dzi tɔwo be: ‘Ale Aƒetɔ Dziɖulagã Yehowa gblɔ na Yerusalem nɔla siwo le Israel-nyigba dzi lae nye esi: “Woaɖu woƒe abolo le dzimaɖeɖi me, eye woano woƒe tsi le ŋɔdzi me, elabena woƒe anyigba blibo la azu gbegbe+ keŋkeŋ le edzinɔlawo katã ƒe ŋutasesẽ ta.+ 20 Du siwo me amewo le la azu aƒedo, eye anyigba la azu gbegbe sɔŋ;+ ne miadze sii be, nyee nye Yehowa.”’”+ 21 Yehowa ƒe gbe gava nam be: 22 “Amegbetɔvi, lo ka ƒomevie nye esia dom miele le Israel-nyigba la dzi be, ‘Ŋkekewo va yi, ke hã ŋutega aɖeke meva eme o’?+ 23 Eya ta gblɔ na wo be, ‘Ale Aƒetɔ Dziɖulagã Yehowa gblɔe nye esi: “Mana nya sia nu natso, eye womagado lo sia le Israel azɔ o.”’ Ke boŋ gblɔ na wo be, ‘Ŋkekeawo tu aƒe,+ eye ŋutegawo katã ava eme.’ 24 Elabena aʋatsoŋutega alo alakpafakaka maganɔ Israel ƒe aƒe la me azɔ o.+ 25 ‘“Elabena nye Yehowa maƒo nu. Nya sia nya si magblɔ la ava eme, eye magahe ɖe megbe o.+ Oo ƒome dzeaglã, magblɔ nya le wò ŋkekeawo me+ eye mawɔ edzi,” Aƒetɔ Dziɖulagã Yehowa ye gblɔe.’” 26 Yehowa ƒe gbe gava nam be: 27 “Amegbetɔvi, nya si gblɔm Israel-viwo* lee nye esi, ‘Ɣeyiɣi didi aɖe megbee ŋutega si kpɔm wòle la ava eme, eye nya si gblɔm wòle ɖi la ava eme le etsɔme ʋĩi.’+ 28 Eya ta gblɔ na wo be, ‘Ale Aƒetɔ Dziɖulagã Yehowa gblɔe nye esi: “‘Nye nya aɖeke mahe ɖe megbe o. Nya sia nya si magblɔ la, ava eme,’ Aƒetɔ Dziɖulagã Yehowa ye gblɔe.”’”\n^ Egɔmeɖeɖe tẽe, “Israel ƒe aƒe.”


Marko 6 | Biblia Le Internet Dzi | Xexe Yeye Gɔmeɖeɖe\nYesu detɔwo gbee (1-6)\nWona mɔfiame Ame Wuieveawo ɖe subɔsubɔdɔa wɔwɔ ŋu (7-13)\nYohanes Amenyrɔɖetsimela ƒe ku (14-29)\nYesu na nuɖuɖu ŋutsu 5,000 (30-44)\nYesu zɔ ƒu dzi (45-52)\nEda dɔ na amewo le Genezaret (53-56)\n6 Yesu dzo le afi ma va wo de,+ eye eƒe nusrɔ̃lawo le eyome. 2 Esi Sabat ɖo la, ede asi nufiafia me le ƒuƒoƒe la, eye ame siwo se eƒe nyawo la dometɔ akpa gãtɔ ƒe nu ku, eye wogblɔ be: “Afi kae ame sia kpɔ nu siawo tsoe?+ Nu ka tae woana nunya sia gbegbee, eye aleke wɔ wòte ŋu le ŋusẽdɔ siawo gbegbe wɔm?+ 3 Alo menye Maria ƒe vi,+ si nye atikpala lae+ nye esia, eye wònye Yakobo,+ Yosef, Yuda kple Simon+ nɔvi oa? Eye ɖe nɔvianyɔnuwo hã mele mía dome afi sia oa?” Eya ta eƒe nyawo ɖia wo nu. 4 Ke Yesu gblɔ na wo be: “Wodea bubu nyagblɔɖila ŋu le afi sia afi negbe le wo de, eƒe ƒometɔwo dome kple eya ŋutɔ ƒe aƒe me ko womebunɛ le o.”+ 5 Eya ta mete ŋu wɔ ŋusẽdɔ aɖeke le afi ma o, negbe dɔnɔ ʋɛ aɖewo dzi ko wòda asi ɖo heda gbe le wo ŋu. 6 Le nyateƒe me la, woƒe dzimaxɔse la wɔ moyaa nɛ. Eye wòyi ɖatsa le kɔƒe siwo ƒo xlã afi ma la me hele nu fiam.+ 7 Azɔ Yesu yɔ Ame Wuieveawo, eye wòdɔ wo eveeve,+ eye wòna ŋusẽ wo ɖe gbɔgbɔ makɔmakɔwo dzi.+ 8 Ede se na wo hã be womegatsɔ naneke ɖe asi na mɔzɔzɔa o, negbe atizɔti ko, womegatsɔ abolo alo nuɖuɖukotoku o, eye ga* aɖeke naganɔ woƒe gabutuwo me o,+ 9 woado afɔkpa, gake womegado awu eve o.* 10 Egagblɔ na wo hã be: “Ne mieyi du aɖe me la, minɔ aƒe si me miedze la me va se ɖe esime miadzo le dua me.+ 11 Eye afi sia afi si womexɔ mi alo ɖo to mi le o la, ne miele dzodzom le afi ma la, miʋuʋu ke le miaƒe afɔwo ŋu ɖe anyi wòanye ɖaseɖiɖi ɖe wo ŋu.”+ 12 Ale wodze mɔ eye woɖe gbeƒã be amewo natrɔ dzi me,+ 13 wonya gbɔgbɔ vɔ̃ geɖewo+ do goe, wosi ami na dɔnɔ geɖewo eye woda dɔ na wo. 14 Azɔ Fia Herodes se nya siawo, elabena Yesu ƒe ŋkɔ ɖi hoo, eye amewo le gbɔgblɔm be: “Wofɔ Yohanes Amenyrɔɖetsimela tso ame kukuwo dome, eye esia tae wòte ŋu le ŋusẽdɔwo wɔm ɖo.”+ 15 Ke ame bubuwo nɔ gbɔgblɔm be: “Eliya ye.” Bubuwo hã be: “Nyagblɔɖilae wònye abe blemanyagblɔɖilawo dometɔ ɖeka ene.”+ 16 Ke esi Herodes see la, egblɔ be: “Yohanes si nu metso ta le lae wofɔ ɖe tsitre.” 17 Elabena do ŋgɔ la, Herodes ŋutɔ dɔ ame wolé Yohanes tu ɖe gaxɔ me le Herodia, si nye nɔvia Filipo srɔ̃ ta, elabe exɔe ɖe.+ 18 Elabena Yohanes gblɔ na Herodes enuenu be: “Se meɖe mɔ na wò be nàxɔ nɔviwò srɔ̃ aɖe o.”+ 19 Eya ta Herodia lé Yohanes ɖe dɔme, eye wòdi be yeawui, ke mete ŋui o. 20 Herodes vɔ̃na na Yohanes, elabena enyae be ame dzɔdzɔe kple ame kɔkɔe+ wònye, eye wòkpɔa egbɔ be ele dedie. Eye ne eɖo to se eƒe nyawo vɔ la, menyaa nu si wòawɔ o, ke hã esea eƒe nyawo kple dzidzɔ. 21 Ke mɔnu aɖe va ʋu na Herodia gbe ɖeka, esi Herodes ɖo kplɔ̃ le eƒe dzigbeŋkeke+ dzi na eƒe amegãwo kple aʋafiagãwo kpakple Galilea ame ŋkutawo le fiẽ aɖe.+ 22 Herodia vinyɔnuvi va ɖu ɣe wòdze Herodes kple ame siwo le kplɔ̃ ŋu kplii la ŋu. Fia la gblɔ na nyɔnuvia be: “Bia nu sia nu si nèdi lam, eye mana wò.” 23 Ɛ̃, eka atam nɛ be: “Nu sia nu si nàbiam la, mana wò, va se ɖe nye fiaɖuƒea ƒe afã ke hã dzi.” 24 Eya ta edo go yi ɖabia dadaa be: “Nu kae mabia?” Eɖo eŋu nɛ be: “Yohanes Amenyrɔɖetsimela ƒe ta.” 25 Enumake eɖe abla va fia la gbɔ hebia nu si wòdi, gblɔ be: “Medi be nàtsɔ Yohanes Amenyrɔɖetsimela ƒe ta de agba me nam fifi laa.”+ 26 Togbɔ be nya sia te ɖe fia la dzi vevie hã la, medi be yeagbe enana o, le atam siwo wòka kple ame kpekpeawo* ta. 27 Eya ta fia la dɔ eŋusrafo ɖeka ɖa enumake heɖe gbe nɛ be wòatsɔ Yohanes ƒe ta avɛ. Eyi ɖatso ta le enu le gaxɔa me, 28 eye wòtsɔ ta la de agba me vɛ hetsɔe na nyɔnuvia, eye nyɔnuvia tsɔe yi na dadaa. 29 Esi eƒe nusrɔ̃lawo see la, wova tsɔ eƒe kukua yi ɖaɖi ɖe yɔdo* me. 30 Apostoloawo va ƒo ƒu ɖe Yesu gbɔ, eye wogblɔ nu siwo katã wowɔ kple nu siwo wofia la nɛ.+ 31 Egblɔ na wo be: “Miva, ne míawo ɖeɖe míayi teƒe aɖe si ame aɖeke mele o, ne miaɖi ɖe eme vie.”+ Elabena ame geɖewo le vavam le dzodzom, eye womekpɔ vovo aɖu nu teti hã o. 32 Eya ta woawo ɖeɖe woɖo tɔdziʋu yi ɖe teƒe aɖe si ame aɖeke mele o.+ 33 Gake amewo kpɔ wo esime wodzo yina, eye ame geɖewo see, eye woƒu du tso duawo katã me yi afi ma, eye wotre ɖoɖo na wo. 34 Esi wòɖi go la, ekpɔ ameha gbogbo aɖewo, eye woƒe nu wɔ nublanui nɛ,+ elabena wole abe alẽ siwo nu kplɔla aɖeke mele o la ene.+ Eye wòde asi nu geɖewo fiafia me wo.+ 35 Le ɣetrɔ me la, eƒe nusrɔ̃lawo va egbɔ gblɔ nɛ be: “Teƒe sia tso abo, eye zã le dodom.+ 36 Ðe asi le wo ŋu ne woayi agbleta kple kɔƒe siwo ƒo xlã mí la me aɖaƒle nu aɖu.”+ 37 Ke eɖo eŋu na wo be: “Miawo ŋutɔwo mina nu wo woaɖu.” Ke wogblɔ nɛ be: “Ðe míayi aɖaƒle abolo denario* alafa eve nu na ameawo woaɖua?”+ 38 Egblɔ na wo be: “Abolo nenie le mia si? Miyi ɖakpɔe ɖa!” Esi woyi gbɔ la, wogblɔ nɛ be: “Abolo atɔ̃ kple tɔmelã eve.”+ 39 Yesu gblɔ na ameawo be woanɔ anyi le hatsotsowo me ɖe gbe mumuawo dzi.+ 40 Eya ta wonɔ anyi ɖe hatsotsowo me, ɖewo alafa, ɖewo blaatɔ̃. 41 Esi wòtsɔ abolo atɔ̃awo kple tɔmelã eveawo la, efɔ mo dzi kpɔ dziƒo, eye wòyra ɖe wo dzi.+ Eye wòŋe aboloawo me hetsɔ na eƒe nusrɔ̃lawo be woatsɔ wo aɖo ameawo kɔme, eye wòma tɔmelã eveawo me na wo katã. 42 Ale wo katã woɖu nu ɖi ƒo; 43 eye woƒo abolo kakɛawo nu ƒu wòyɔ kusi wuieve, tɔmelã siwo susɔ ya mele eme o.+ 44 Ame siwo ɖu aboloawo la ƒe xexlẽme le ŋutsu akpe atɔ̃. 45 Emegbe ena eƒe nusrɔ̃lawo ɖo tɔdziʋua dze ŋgɔ ɖo ta Betsaida le ƒua ƒe go kemɛ dzi eye eya ŋutɔ do mɔ amehaawo.+ 46 Esi wòdo hedenyuie na wo vɔ la, eyi ɖe to aɖe dzi be yeado gbe ɖa.+ 47 Esi fiẽsi ɖo la, tɔdziʋu la ɖo ƒu la titina, ke eya ɖeka susɔ ɖe go dzi.+ 48 Eye esi wòkpɔ be ʋua kuku le sesẽm na wo, elabena ya ƒo va le wo kpem, anɔ zã ƒe ŋudzɔɣi enelia* lɔƒo la, ezɔ ƒua dzi gbɔna wo gbɔ; ke ewɔ abe ɖe wòdi be yeato wo ŋu ayi ene. 49 Esi wokpɔe wòle ƒua dzi zɔm la, wobia wo ɖokuiwo be: “Drɔ̃e yea?” Eye wodo ɣli. 50 Elabena wo katã wokpɔe, eye dzika tso wo ƒo. Ke eƒo nu gblɔ na wo enumake be: “Miaƒe dzi nedze eme! Nyee; migavɔ̃ o.”+ 51 Ege ɖe tɔdziʋua me le wo gbɔ, eye ya la dzudzɔ ƒoƒo. Eye woƒe nu ku ŋutɔ, 52 elabena womekpɔ nufiame si le abolo siwo wòna me la dze sii o, eye womete ŋu le nuwo gɔme sem o.* 53 Esi wotso ƒua la, woɖi go ɖe Genezaret, eye wotɔ ʋua ɖe afi ma lɔƒo.+ 54 Ke esi woɖi le ʋua me teti ko la, amewo kpɔe dze sii. 55 Eye wolé du tsɔ yi ɖagblɔe le nuto ma katã me, wokɔ dɔnɔwo ɖe abawo dzi va afi si wose be Yesu le la. 56 Afi sia afi si wòyi le kɔƒewo alo duwo me alo agbletawo la, wokɔa dɔnɔwo va dana ɖe ablɔ me,* eye woɖea kuku nɛ be yewoaka asi eƒe awu toga teti ŋu.+ Eye ame siwo katã ka asi eŋu la haya.\n^ Egɔmeɖeɖe tẽe, “akɔbliga.”\n^ Alo, “gake woagatsɔ awu bubu o.”\n^ Alo, “ame siwo le kplɔ̃a ŋu kplii.”\n^ Alo “ŋkuɖodziyɔdo.”\n^ Efia, fɔŋli ga 3 lɔƒo va se ɖe esime agu dze le ŋdi 6 lɔƒo.\n^ Egɔmeɖeɖe tẽe, “woƒe dzi menɔ nuwo gɔme sem o.”\n^ Eganye afi si hã amewo ɖia asi le.


Ale si Míasubɔ Mawu Ahate Ðe Eŋui | Te Ðe Yehowa Ŋu\n‘Te Ðe Mawu Ŋu, Eye Wòate Ðe Ŋuwò’\n1-3. (a) Nukae míate ŋu asrɔ̃ tso amegbetɔ ƒe nɔnɔme ŋu ne míelé ŋku ɖe alesi kadodo yia edzi le dzilawo kple wo vi fẽwo dome ŋu? (b) Nukae dona tsoa eme le dzɔdzɔme nu ne woɖe lɔlɔ̃ fia mí, eye biabia vevi kae míate ŋu abia mía ɖokui?\nEDZƆA dzi na dzilawo be woakpɔ wo vi vidzĩ ƒe alɔgbɔnukoko. Zi geɖe wotea mo ɖe vidzĩa ƒe mo tututu, eye wofena kplii koa alɔgbɔnu nɛ dzidzɔtɔe. Wodina vevie be yewoakpɔ vidzĩa hã nako nu. Eye eteƒe medidina o, eya hã konɛ—vidzĩa ƒe alɔgoe nye ma nyé ɖe eme, eƒe nuyie nye ma ke, eye alɔgbɔnukoko dzeania nye ma. To nuwɔna tsɛ sia dzi la, alɔgbɔnukoko ma le vidzĩa ƒe seselelãme ɖem fia, si nye eƒe lɔlɔ̃ ɖeɖe fia ƒe gɔmedzedze, le esi dzilawo ɖe lɔlɔ̃ fiae ta.\n2 Vidzĩ ƒe alɔgbɔnukoko ɖoa ŋku nu vevi aɖe dzi na mí ku ɖe amegbetɔ ƒe dzɔdzɔmenɔnɔme ŋu. Enye míaƒe nɔnɔme be míaɖe lɔlɔ̃ afia ne woɖe lɔlɔ̃ fia mí. Aleae wowɔ míi. (Psalmo 22:10) Ne míele tsitsim la, míaƒe ŋutete be míalɔ̃ ame ne wolɔ̃ mí la tsina ɖe edzi. Ðewohĩ àte ŋu aɖo ŋku alesi dziwòlawo, ƒowòmetɔwo, alo xɔ̃wòwo ɖe lɔlɔ̃ fia wòe tso ɖevime ke la dzi. Vividodoɖeameŋu ɖo mewò, etsi ɖe edzi, eye wòyɔ mewò fũ be nètsɔe de dɔwɔwɔ me. Wò hã nèɖe lɔlɔ̃ fia wo ɖe woƒe lɔlɔ̃ ta. Ðe nusia tɔgbe le dzɔdzɔm le mia kple Yehowa Mawu dome ƒomedodo mea?\n3 Biblia gblɔ be: “Le mía gome la, míelɔ̃e, elabena etre mí lɔlɔ̃.” (Yohanes I, 4:19, NW) Le agbalẽ sia ƒe Akpa 1 vaseɖe 3 lia la, woɖo ŋku edzi na wò be Yehowa Mawu zãa eƒe ŋusẽ, eƒe dzɔdzɔenyenye, kple eƒe nunya le mɔ siwo me lɔlɔ̃ le nu ɖe tawò. Eye le Akpa 4 lia la, èkpɔe be eɖe lɔlɔ̃ fia ameƒomea tẽ—eɖee fia wò ŋutɔ hã—le mɔ siwo ɖe dzesi ŋutɔŋutɔ nu. Fifia biabia aɖe fɔ ɖe te. Le mɔ aɖe nu la, enye biabia vevitɔ kekeake si nàte ŋu abia ɖokuiwò be: ‘Aleke mawɔ nu wòasɔ ɖe Yehowa ƒe lɔlɔ̃ si wòɖe fiam la nui?’\nNusi Wòfia be Woalɔ̃ Mawu\n4. Mɔ ka nue amewo tɔtɔ le le nusi wòfia be woalɔ̃ Mawu me?\n4 Yehowa, Amesi gbɔ lɔlɔ̃ tso, nya nyuie be ŋusẽ geɖe le lɔlɔ̃ ŋu be wòana amewo nawɔ nu nyuitɔ kekeake. Eyata togbɔ be amegbetɔƒomea me tɔ mawɔnuteƒewo kpɔtɔ yi edzi le aglã dzem hã la, Mawu kpɔtɔ ka ɖe edzi be amegbetɔ aɖewo axɔ yeƒe lɔlɔ̃ si yeɖe fia. Eva eme hã vavã, ame miliɔn geɖe xɔe. Gake ewɔ nublanui be xexe gblẽku sia me subɔsubɔhawo na amewo tɔtɔ kura le nusi wòfia be woalɔ̃ Mawu ŋu. Ame gbogbo aɖewo gblɔna be yewolɔ̃ Mawu, gake edze abe ɖeko wobu be lɔlɔ̃ sia nye seselelãme si woake nu agblɔ ko ene. Lɔlɔ̃ na Mawu ate ŋu adze egɔme le mɔ ma nu ya, abe alesi vidzĩ ƒe lɔlɔ̃ na edzilawo ate ŋu adze le eƒe alɔgbɔnukoko me ene. Gake le ame tsitsiwo gome la, lɔlɔ̃ bia nu geɖe wu ema ko.\n5. Aleke Biblia ɖe lɔlɔ̃ na Mawu mee, eye nukata wòle be numeɖeɖe ma nana dzi nadzɔ mí?\n5 Yehowa ɖe nusi wòfia be woalɔ̃ eyama la me. Eƒe Nya la gblɔ be: “Lɔlɔ̃ na Mawu enye si bena, míalé eƒe seawo me ɖe asi.” Eyata ehiã be míaɖe míaƒe lɔlɔ̃ na Mawu afia le nuwɔna ŋutɔŋutɔ me. Ele eme baa be medzea ame geɖe ŋu be woabia tso wo si be woanye toɖolawo o. Gake kpukpui ma ke gblɔ yi edzi dɔmenyotɔe be: “Eye [Mawu ƒe] seawo mesesẽ o.” (Yohanes I, 5:3) Yehowa ƒe sewo kple gɔmeɖosewo li na míaƒe viɖe, menye na mía tete ɖe anyi o. (Yesaya 48:17, 18) Gɔmeɖosewo bɔ ɖe Mawu ƒe Nya la me fũ siwo kpena ɖe mía ŋu míetena ɖe eŋu. Le mɔ ka nu? Mina míadzro akpa etɔ̃ aɖewo siwo me ƒomedodo nɔa mía kple Mawu dome le la me akpɔ. Woawoe nye nuƒoƒo, tadedeagu, kple eƒe nɔnɔme sɔsrɔ̃.\nNuƒoƒo Kple Yehowa\n6-8. (a) Mɔ ka dzie míate ŋu ato aɖo to Yehowa le? (b) Aleke míate ŋu ana Ŋɔŋlɔawo me nudzɔdzɔwo nanye nu ŋutɔŋutɔ na mí ne míele wo xlẽm?\n6 Wotsɔ biabia sia ʋu agbalẽ sia ƒe Ta 1 nui be: “Àte ŋu akpɔ alesi wòanɔ ɖa le susu me be yele dze ɖom kple Mawua?” Míekpɔe be esia menye nuŋububu dzro aɖe ko si manya wɔ o. Mose ɖo dze kple Mawu alea ŋutɔŋutɔ. Ke míawo ya ɖe? Menye fifiae nye ɣeyiɣi na Yehowa be wòadɔ mawudɔlawo be woava ƒo nu kple amegbetɔwo o. Gake mɔnu nyui aɖe le Yehowa si si dzi tom wòle le nu ƒom na mí egbea. Aleke míawɔ ase nya si gblɔm Yehowa le?\n7 Esi “Ŋɔŋlɔawo katã tso Mawu ƒe gbɔgbɔ me” ta la, míesea nya si gblɔm Yehowa le to eƒe Nya Biblia la xexlẽ me. (Timoteo II, 3:16, NW) Esia tae Fia Dawid de dzi ƒo na Yehowa subɔlawo be woaxlẽe “zã kple keli” ɖo. (Psalmo 1:1, 2) Esia wɔwɔ bia be míaku kutri geɖe. Gake agbagba ɖesiaɖe si míadze ɖe esia ta manye dzodzro o. Abe alesi míekpɔe le Ta 18 lia me ene la, Biblia la le abe lɛta vevi aɖe si mía Fofo si le dziƒo ŋlɔ na mí ene. Eyata mele be exexlẽ nati mí o. Ele be míana Ŋɔŋlɔawo me nudzɔdzɔwo nanye nu ŋutɔŋutɔ na mí ne míele wo xlẽm. Aleke míate ŋu awɔ esiae?\n8 Kpɔ Biblia me nudzɔdzɔwo le susu me ne èle wo xlẽm. Dze agbagba nàkpɔ amesiwo woyɔ le Biblia me la le susu me be wonye amewo ŋutɔŋutɔ. Dze agbagba nàse teƒe si wole, nɔnɔme si me wole, kple nusi na wowɔ nusiwo wowɔ la gɔme. Eyome de ŋugble le nusi nèxlẽ ŋu vevie, nàbia nya siawo tɔgbe ɖokuiwò: ‘Nukae nuŋlɔɖi sia fiam tso Yehowa ŋu? Eƒe nɔnɔme kawoe ɖe dzesi le afisia? Gɔmeɖose kawoe Yehowa di be masrɔ̃ tso eme, eye aleke mate ŋu atsɔe ade dɔwɔwɔ me le nye agbe mee?’ Xlẽe, de ŋugble le eŋu, nàdee dɔwɔwɔ me—ne èle esia wɔm la, Mawu ƒe Nya la me nudzɔdzɔwo adze nu ŋutɔŋutɔe le susu me na wò.—Psalmo 77:13; Yakobo 1:23-25.\n9. Amekae nye “dɔla nuteƒewɔla kple aɖaŋudzela” la, eye nukata wòle vevie be míaɖo to “dɔla” ma nyuie?\n9 Yehowa ƒoa nu na mí to “dɔla nuteƒewɔla kple aɖaŋudzela” la hã dzi. Abe alesi Yesu gblɔe ɖi ene la, woɖo nɔviŋutsu Kristotɔ amesiaminawo ƒe ƒuƒoƒo sue aɖe be woana gbɔgbɔ me ‘nuɖuɖu le ɣeyiɣi nyui dzi’ le ŋkeke mamlɛ vɔ̃ɖi siawo me. (Mateo 24:45-47) Ne míexlẽa agbalẽ siwo wota be woakpe ɖe mía ŋu Biblia me sidzedze vavãtɔ nasu mía si, hedea Kristotɔwo ƒe kpekpewo kple takpekpewo la, ke dɔla ma le mía nyim le gbɔgbɔ me. Esi Kristo ƒe dɔlae wonye ta la, míewɔna ɖe Yesu ƒe nya siawo dzi nunyatɔe be: “Milé ŋku ɖe alesi mieɖoa toe la ŋu nyuie.” (Luka 8:18, NW) Míeɖoa to nyuie elabena míenyae be mɔ siwo dzi tom Yehowa le le nu ƒom na mí dometɔ ɖekae nye to kluvi nuteƒewɔla sia dzi.\n10-12. (a) Nukata gbedodoɖa nye nunana wɔnuku si tso Yehowa gbɔ? (b) Aleke míado gbe ɖa wòadze Yehowa ŋui, eye nukata wòle be míaka ɖe edzi be edea asixɔxɔ míaƒe gbedodoɖawo ŋu?\n10 Ke nuƒoƒo kple Mawu ya ɖe? Ðe míate ŋu aƒo nu kple Yehowa? Esia ŋu bubu naa vɔvɔ̃ kple bubu deto yɔa mía me. Ne èdze agbagba be yeate ɖe dziɖula si nye ŋusẽtɔ gãtɔ le miaƒe dukɔa me ŋu be yeagblɔ wò dzimaɖitsitsi aɖewo nɛ la, ɖe wòanɔ bɔbɔe be woaɖe mɔ na wò nàyi egbɔa? Le go aɖewo me la, afɔku ate ŋu anɔ afɔ ma si nàɖe me gɔ̃ hã! Le Ester kple Mardoxai ƒe ŋkekeawo me la, wote ŋu wua amesi do ɖe Persia fiagã ŋkume ne menye fia la ŋutɔe yɔe be wòava hafi o. (Ester 4:10, 11) Ke bu dodo ɖe xexeame katã ƒe Aƒetɔ Dziɖulagã la ŋkume, amesi ne míetsɔ amegbetɔ ŋusẽtɔ gãtɔwo kekeake sɔ kplii la, ɖeko amegbetɔwo le abe “ʋetsuviwo ene” le eŋkume la ŋu kpɔ. (Yesaya 40:22) Ðe wòle be vɔvɔ̃ naɖo mí vevie be míate ɖe eŋua? Kura o!\n11 Yehowa ʋu mɔnu aɖe ɖi, si le bɔbɔe, si dzi míato ate ɖe eŋu—eyae nye gbedodoɖa. Ðevi sue gɔ̃ hã ate ŋu ado gbe ɖa na Yehowa le xɔse me, eye wòadoe ɖa le Yesu ƒe ŋkɔ me. (Yohanes 14:6; Hebritɔwo 11:6) Evɔ wònye gbedodoɖa na míete ŋu gblɔa míaƒe dzimesusuwo kple seselelãme detowo bɔbɔe—esiwo nye vevesese na mí siwo míenya alesi míaɖe wo agblɔe o gɔ̃ hã—hafi. (Romatɔwo 8:26) Meɖea vi aɖeke be míadze agbagba be míazã nya gã nya gãwo, nya ŋanɛwo alo nya geɖe fũ atsɔ ado gbe legbewo ɖa o be wòadze Yehowa ŋu o. (Mateo 6:7, 8) Gake Yehowa meɖo seɖoƒe na ɣeyiɣi didi si míatsɔ ado gbe ɖa alo zi gbɔ zi alesi míadoe ɖa o. Eƒe Nya la kpe mí gɔ̃ hã be ‘míanɔ gbedodoɖa dzi madzudzɔmadzudzɔe!’—Tesalonikatɔwo I, 5:17.\n12 Ðo ŋku edzi be Yehowa ɖeka koe woyɔ be ‘Gbedodoɖasela,’ eye etsɔa veveseseɖeamenu ŋutɔŋutɔ ɖoa to míi. (Psalmo 65:3) Ðe wòsea esubɔla wɔnuteƒewo ƒe gbedodoɖa dzro koa? Ao, wodoa dzidzɔ nɛ ŋutɔŋutɔ boŋ. Eƒe Nya la tsɔ gbedodoɖa mawo sɔ kple atike ʋeʋĩ, si ne wodoe la, eƒe dzudzɔ tuna wòʋẽna lilili yia dzi. (Psalmo 141:2; Nyaɖeɖefia 5:8; 8:4) Ðe mefaa akɔ na mí be míabu eŋu be míaƒe gbedodoɖa siwo tso dzi anukwaretɔ me la yina ɖe Aƒetɔ Dziɖulagã la gbɔ eye wodzea eŋu oa? Eyata ne èdi be yeate ɖe Yehowa ŋu la, do gbe ɖa nɛ ɖokuibɔbɔtɔe zi geɖe, gbesiagbe. Trɔ wò dzimenyawo ƒo ɖe eŋkume; mègaɣla naneke ɖee o. (Psalmo 62:9) Gblɔ wò dzimaɖitsitsiwo, wò dzidzɔwo, wò akpedadawo, kple wò kafukafunyawo na Fofowò si le dziƒo. Esia ana ƒomedodo si le mia kplii dome nanɔ tsitsim ɖe edzi eye wòanɔ ŋu sẽm ɖe edzi.\nTadedeagu na Yehowa\n13, 14. Nukae wòfia be woade ta agu na Yehowa, eye nukata wòsɔ be míade ta agu nɛ?\n13 Ne míele dze ɖom kple Yehowa Mawu la, menye ɖeko míeɖoa to heƒoa nu abe alesi míewɔnɛ kple xɔlɔ̃ alo ƒometɔ aɖe ene o. Nusi tututu wɔm míele enye be míele Yehowa subɔm, míetsɔ subɔsubɔ ƒe bubu si wòdze na ale gbegbe la le enam. Míaƒe agbenɔnɔ ƒe akpa sia akpa nɔ te ɖe nyateƒe tadedeagu dzi. Enye alesi míetsɔa míaƒe lɔlɔ̃ kple subɔsubɔ blibo naa Yehowae, eye enye nusi naa Yehowa ƒe nuwɔwɔ wɔnuteƒewo katã wɔa ɖeka, eɖanye le dziƒo loo alo le anyigba dzi o. Le ŋutega aɖe me apostolo Yohanes se mawudɔla aɖe wòde se sia be: “Mide ta agu na amesi wɔ dziƒo kple anyigba kple atsiaƒu kple tsi dzidziwo.”—Nyaɖeɖefia 14:7.\n14 Nukatae wòle be míade ta agu na Yehowa? Bu nɔnɔme siwo me míedzro le agbalẽ sia me, abe kɔkɔenyenye, ŋusẽ, ɖokuiléle, dzɔdzɔenyenye, dzideƒo, nublanuikpɔkpɔ, nunya, ɖokuibɔbɔ, lɔlɔ̃, veveseseɖeamenu, nuteƒewɔwɔ, kple nyuiwɔwɔ ene ŋu kpɔ. Míekpɔe be Yehowa sie nɔnɔme xɔasi ɖesiaɖe, woƒe dzidzenu gãtɔ kekeake, kple woƒe gbogbotɔ kekeake la le. Ne míedze agbagba be míase eƒe nɔnɔme siawo katã gɔme la, míekpɔnɛ be enye Amesi de ŋgɔ boo wu bubume gãtɔ kekeake ko. Enye amesi ƒe ŋutikɔkɔe de ŋgɔ ale gbegbe, eye wòkɔkɔ boo wu mí ale gbegbe be gbɔgblɔ mele eŋu o. (Yesaya 55:9) Ðikeke aɖeke mele eŋu o be Yehowae nye míaƒe Dziɖulagã si dze, eye eyae dze ŋutɔŋutɔ be míade ta agu na. Gake aleke wòle be míade ta agu na Yehowae?\n15. Aleke míawɔ ade ta agu na Yehowa “le gbɔgbɔ kple nyateƒe me,” eye mɔnukpɔkpɔ kawoe Kristotɔwo ƒe kpekpewo ʋuna ɖi na mí?\n15 Yesu gblɔ be: “Mawue nye Gbɔgbɔ, eye amesiwo le gbe dom ɖa nɛ la, ele be, woado gbe ɖa le gbɔgbɔ kple nyateƒe me.” (Yohanes 4:24) Be míasubɔ Mawu ‘le gbɔgbɔ me’ la, ele be eƒe gbɔgbɔa nanɔ mía dzi eye wòafia mɔ mí. Ele hã be míade ta agu na Yehowa le nyateƒe me, wòawɔ ɖeka kple sidzedze vavãtɔ si le Mawu ƒe Nya la me. Mɔnukpɔkpɔ xɔasi aɖe sua mía si be míade ta agu na Yehowa “le gbɔgbɔ kple nyateƒe me” ɣesiaɣi si míeva kpe ta kple haxɔsetɔwo. (Hebritɔwo 10:24, 25) Ne míele kafukafuhawo dzim na Yehowa, ne míewɔ ɖeka le gbedodoɖa me, eye ne míeɖo to hekpɔ gome le eƒe Nya la me dzodzro me la, míele míaƒe lɔlɔ̃ ɖem fia eyama le tadedeagu dzadzɛtɔ me.\nKristotɔwo ƒe kpekpewo nyea dzidzɔɣiwo na tadedeagu na Yehowa\n16. Se vevitɔ siwo wode na Kristotɔ vavãwo dometɔ ɖekae nye ka, eye nukae na didia le mía me be míawɔ ɖe edzi?\n16 Enyea míaƒe tadedeagu na Yehowa hã ne míeƒo nu tso eŋu na amewo, hekafui le gaglãgbe. (Hebritɔwo 13:15) Nyateƒee wònye be gbeƒãɖeɖe Yehowa ƒe Fiaɖuƒe ŋuti nyanyuia nye se vevitɔ siwo wode na Kristotɔ vavãwo dometɔ ɖeka. (Mateo 24:14) Míetsɔa didi vevie wɔna ɖe edzi le esi míelɔ̃ Yehowa ta. Ne míebu alesi “nuɖoanyi sia ƒe mawu,” Satana Abosam, “gbã ŋku na dzimaxɔsetɔwo ƒe tamesusu,” eye wòle alakpanya vɔ̃ɖivɔ̃ɖiwo kakam le Yehowa ŋui la, ɖe medzroa mí vevie be míasubɔ abe Ðasefo siwo le Mawu ƒe akpa dzi ene, ahakɔ eŋu tso ameŋugblẽnya mawo me oa? (Korintotɔwo II, 4:4, NW; Yesaya 43:10-12) Eye ne míede ŋugble le Yehowa ƒe nɔnɔme wɔnukuawo ŋu la, ɖe didi meɖoa mía me be míagblɔ eŋu nya na amewo oa? Nyateƒee, mɔnukpɔkpɔ gã bubu aɖeke megali wu be míakpe ɖe amewo ŋu woava dze si mía Fofo si le dziƒo eye woalɔ̃e abe alesi míedze sii helɔ̃e ene o.\n17. Nukawo ŋue míaƒe tadedeagu na Yehowa ku ɖo, eye nukata wòle be míade ta agu nɛ le nuteƒewɔwɔ me?\n17 Míaƒe tadedeagu na Yehowa gaku ɖe nu geɖe wu ŋu. Eku ɖe míaƒe agbenɔnɔ ƒe akpa sia akpa hã ŋu. (Kolosetɔwo 3:23) Ne míexɔ Yehowa be enye míaƒe Aƒetɔ Dziɖulagã vavã la, ekema míadi be míawɔ eƒe lɔlɔ̃nu le nusianu me—le míaƒe ƒomegbenɔnɔ me, le míaƒe dɔwɔƒewo, le míaƒe nuwɔwɔ ɖe amewo ŋu me, kple le alesi míezãa míaƒe vovoɣiwoe hã me. Míadi be míasubɔ Yehowa “kple dzi blibo,” le nuteƒewɔwɔ me. (Kronika I, 28:9) Tadedeagu sia meɖea mɔ ɖe dzi afãafã ƒe nuwɔna alo ɖe agbevenɔnɔ ŋu o—si anye alakpanuwɔwɔ be míadze abe amesiwo le Yehowa subɔm ene evɔ ahanɔ nuvɔ̃ gãwo wɔm le adzame. Nuteƒewɔwɔ maɖe mɔ na mí be míawɔ alakpanu sia o; lɔlɔ̃ ana míanyɔ ŋu nuwɔna ma. Mawuvɔvɔ̃ hã akpe ɖe mía ŋu. Biblia fia be mawusosroɖa alea ku ɖe mía kple Yehowa dome ƒomedodo kplikplikpli me nɔnɔ ɖaa ŋu.—Psalmo 25:14.\n18, 19. Nukata wòle be míakpɔ mɔ be anya wɔ na amegbetɔ madeblibowo ŋutɔŋutɔ be woasrɔ̃ Yehowa Mawu?\n18 Agbalẽ sia ƒe akpa ɖesiaɖe wu enu kple ta aɖe si ku ɖe alesi ‘míazu Mawu srɔ̃lawo abe lɔlɔ̃viwo ene’ ŋu. (Efesotɔwo 5:1) Ele vevie be míaɖo ŋku edzi be togbɔ be míenye ame madeblibowo hã la, míate ŋu asrɔ̃ mɔ deblibo siwo nu Yehowa zãa eƒe ŋusẽ le, wɔa nu le dzɔdzɔenyenye me, zãa eƒe nunya, eye wòɖea lɔlɔ̃ fiana le la. Aleke míewɔ nya be anya wɔ na mí ŋutɔŋutɔ be míasrɔ̃ Ŋusẽkatãtɔ la? Ðo ŋku edzi be Yehowa ƒe ŋkɔa gɔmesese fia mí be eyama va zua nusianu si wòlɔ̃ be yeazu be wòana eƒe tameɖoɖowo nava eme. Esɔ be eƒe ŋutete ma naa vɔvɔ̃ kple bubu deto yɔa mía me, gake ɖe wònye amesi míate ŋu asrɔ̃ kura oa? Ao.\n19 Mawu ƒe nɔnɔme nue wòwɔ mí ɖo. (Mose I, 1:26) Le esia ta amegbetɔwo to vovo na nuwɔwɔ bubu siwo katã le anyigba dzi sasasã. Menye lãmenusese, agbedomenyiŋusẽ, alo nɔnɔme siwo ƒo xlã mí koe ʋãa mí míewɔa nu o. Yehowa na nunana xɔasi aɖe mí—tiatiawɔwɔblɔɖe. Togbɔ be gbɔdzɔgbɔdzɔwo le mía ŋu eye míede blibo o hã la, míekpɔ mɔ faa atia nusi míedi be míava zu. Ðe nèdi be yeanye amesi lɔ̃a ame, amesi dze nunya, kple ame dzɔdzɔe si zãa ŋusẽ ɖe mɔ nyuitɔ nua? Dzidzɔtɔe la, àte ŋu ava zu amesia ƒomevi tututu le Yehowa ƒe gbɔgbɔa ƒe kpekpeɖeŋu me! Bu nu nyui siwo esia ana nàte ŋu awɔ ŋu kpɔ.\n20. Nu nyui kawoe ado go tso eme ne míesrɔ̃ Yehowa?\n20 Wò nu adze Fofowò si le dziƒo ŋu, eye esia ado dzidzɔ na eƒe dzi. (Lododowo 27:11) Yehowa ate ŋu akpɔ ‘ŋudzedze blibo’ ɖe ŋuwò gɔ̃ hã, elabena esea wò ŋutetewo ƒe seɖoƒe gɔme. (Kolosetɔwo 1:9, 10) Eye ne èyi edzi le nɔnɔme nyuiwo tum ɖo le Fofowò lɔlɔ̃a sɔsrɔ̃ me la, atsɔ mɔnukpɔkpɔ gãwo ayra wòe. Àzu kekelitsoƒe le xexe doblukɔ sia si tsɔ eɖokui wɔ Mawu ƒe futɔe me. (Mateo 5:1, 2, 14) Àkpe asi ɖe eŋu be woana Yehowa ƒe amenyenye kɔkɔe la ƒe akpa sue aɖe naklẽ ɖe anyigba bliboa dzi. Bubu gã kae nye si!\nNeva eme be nàyi edzi anɔ tetem ɖe Yehowa ŋu ɖaa\n21, 22. Mɔzɔzɔ si ŋu seɖoƒe mele o kae le amesiwo katã lɔ̃ Yehowa ŋgɔ?\n21 Nuxlɔ̃ame bɔbɔe sia si woŋlɔ ɖe Yakobo 4:8 bia nu geɖe wu taɖodzinu aɖe si woaminya ko. Enye mɔzɔzɔ. Zi alesi míeyi edzi lé nuteƒewɔwɔ me ɖe asi ko la, mɔzɔzɔ ma mawu enu akpɔ o. Míawu tete ɖe Yehowa ŋu kplikplikpli nu gbeɖe o. Ne míagblɔe tututu la, nu geɖe anɔ anyi ɣesiaɣi si míasrɔ̃ tso eŋu. Mele be míatsɔe be agbalẽ sia fia nusiwo katã wòle be míanya tso Yehowa ŋu la mí o. Nya lae nye be nusiwo katã Biblia gblɔ tso mía Mawu ŋu me dzodzro ƒe akpa sue aɖe koe nye sia gɔme míedze! Eye Biblia la ŋutɔ gɔ̃ hã megblɔ nusiwo katã li míanya tso Yehowa ŋu la na mí o. Apostolo Yohanes gblɔ be ne ɖe woaŋlɔ nusiwo katã Yesu wɔ le eƒe anyigba dzi subɔsubɔdɔa me ɖe agbalẽ me la, anye ne “xexeame ŋutɔ mele ŋu te ge axɔ agbalẽ, siwo ŋlɔ ge woala o.” (Yohanes 21:25) Ne woate ŋu agblɔe alea tso Via ŋu la, ke aleke gbegbe esi woate ŋu agblɔ tso Fofoa ŋu asɔ gbɔ wu kura enye si!\n22 Agbe tegbee nɔnɔ gɔ̃ hã mana míaɖo nusɔsrɔ̃ tso Yehowa ŋu ƒe seɖoƒe o. (Nyagblɔla 3:11) Eyata bu mɔnukpɔkpɔ gã si le ŋgɔ na mí ŋu kpɔ ko. Kaka míanɔ agbe wòaɖo ƒe alafa geɖe, ƒe akpe geɖe, ƒe miliɔn geɖe, ƒe biliɔn geɖe gɔ̃ hã la, nusiwo míava nya tso Yehowa Mawu ŋu la asɔ gbɔ kura wu esi míenya fifia. Gake ɣemaɣi gɔ̃ hã míasee le mía ɖokui me be nu gbogbo aɖewo siwo mele xexlẽ me o gakpɔtɔ li wòle be míasrɔ̃. Didia anɔ mía me be míayi edzi asrɔ̃ nu geɖe, elabena susu geɖe anɔ mía si si ta wòle be míase le mía ɖokui me abe hakpala la ene, amesi gblɔ be: ‘Tete ɖe Mawu ŋu geɖe wu nyo nam ŋutɔ.’ (Psalmo 73:28) Agbe tegbee nɔnɔ ayɔ fũ kple gɔmesese kple nu vovovo siwo ŋu míate ŋu abu fifia o—eye tete ɖe Yehowa ŋu geɖe wu anye eƒe akpa si ado dzidzɔ na ame ɣesiaɣi wu.\n23. Nukae wole dzi dem ƒo na wò be nàwɔ?\n23 Neva eme be nàwɔ nu wòasɔ ɖe Yehowa ƒe lɔlɔ̃ si wòɖe fia wò fifia la nu, to alesi nàlɔ̃e tso dzi blibo, luʋɔ blibo, tamesusu blibo, kple ŋusẽ blibo mee la me. (Marko 12:29, 30) Neva eme be wò lɔlɔ̃ nɛ nayi edzi le nuteƒewɔwɔ me eye wòali ke sesĩe. Neva eme be nyametsotso siwo nàwɔ gbesiagbe, tso suetɔwo dzi vaseɖe gãtɔwo dzi, katã naɖee fia be gɔmeɖose ɖeka ma kee le kplɔwòm—be mɔ si akplɔ wò ayi mia kple Fofowò si le dziƒo dome ƒomedodo si me asẽ wu gbɔ la ko nàtia ɣesiaɣi. Ƒo wo katã ta la, neva eme be nàte ɖe Yehowa ŋu geɖe wu, eye wòava eme be eya hã nate ɖe ŋuwò—tso fifia tsɔ yi ɖe mavɔmavɔ me!\nPsalmo 25:1-22 Aleke míawɔ ate ɖe Yehowa ŋu, eye kakaɖedzi kae ava su mía si?\nHosea 6:3 Aleke mawunyakpukpui sia ɖee fiae be sidzedze Yehowa bia veviedodonu eye be ehea yayrawo vɛ?\nMateo 16:21-27 Ne míedi be míasrɔ̃ Yehowa la, ameka ƒe kpɔɖeŋue wòle be míasrɔ̃, eye gbɔgbɔ kae wòle be míaɖe afia?\nNyaɖeɖefia 21:3, 4 Esi nèle ŋugble dem le yayra siwo Yehowa ahe vɛ le etsɔme ŋu la, nukae wòʋã wò be nàwɔ?\nBubu wònye na mí be míenye Mawu ƒe habɔbɔ gã la me tɔwo. Aleke míate ŋu akpe asi ɖe dɔ siwo wɔm wòle egbea ŋui?\nYehowa Mawu lɔ̃ wò vavã. Aleke nàte ŋu aɖee afia le wò gbe sia gbe gbenɔnɔ me be yedi be yeadze eŋu?


GBE BUBU Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Hiligaynon Hungarian Igbo Italian Kazakh Korean Lithuanian Malagasy Myanmar Ossetian Polish Portuguese Rarotongan Romanian Sepedi Setswana Slovak Slovenian Sranantongo Swahili Tsonga Turkish Ukrainian Urdu\nLɛta Aɖe Si Tso Dominican Republic\nNIURKA wɔ dɔdeasi aɖe si wotu ɖe Biblia dzi la le míaƒe hamea me zi gbãtɔ le kwasiɖa sia me. Le dɔa dzadzraɖo me la, eŋlɔ nya siwo wòagblɔ la ɖe ŋkunɔwo ƒe nuŋɔŋlɔ me hesrɔ̃e wòtsi susu me nɛ. Menɔ kplɔ̃a ta kplii hewɔ abe ame si di be yeasrɔ̃ Biblia me nyateƒea ene. Mezã nuƒomɔ̃ aɖe si naa wòsea nye nyawo to nyasemɔ̃ siwo wòtsɔ ɖo to nu la dzi. Esi míewɔ dɔa vɔ la, dzi dzɔ nyaselawo wosi akpe sesĩe ale gbegbe be wòte ŋu see gɔ̃ hã. Eko alɔgbɔnu tsɔ ɖe dzidzɔ kple dzidzeme gã si wòkpɔ la fia. Dzi dzɔ nye hã ale gbegbe. Viɖe ka gbegbee nye esi le dutanyanyuigbɔgblɔdɔa wɔwɔ me!\nMeɖo ŋku zi gbãtɔ si medo go Niurka la dzi. Ƒe evee nye esia. Le ʋukuku to kɔƒenuto ƒe mɔ siwo dzi yɔ fũu kple ʋuʋudedi dzi hena gaƒoƒo afã vɔ megbee nye ŋku klii. Enɔ anyi ɖe aƒe sue aɖe, si wotsɔ ati kple kpe meme tu, si ƒe zingliwo lé ɣebiã la ƒe xɔxɔnu. Gbɔ̃wo, fɔmiziwo, kple avuwo ƒe xɔxlɔ̃ kple woƒe ʋeʋẽ xɔ nutoa me. Niurka nɔ anyi ɖi gblɔyii hede ta to, si nye akogotsitsi kple blanuiléle ƒe dzesi. Ƒe 34 wòxɔ, gake eƒe nɔnɔme dze abe ɖe wòtsi wu nenema ene.\nMeƒo abɔta nɛ dzaa, eye wòfɔ eƒe ŋku siwo megate ŋu le nu kpɔm o, ƒe 11 sɔŋ enye ema, la ɖe dzi. Esi medi be mayɔ mía kple ame si nɔ gbeƒãɖeɖedɔa wɔm ƒe ŋkɔwo nɛ la, enɔ nam be mado ɣli sesĩe ɖe eƒe to me hafi wòate ŋu asee. Emegbe la, míeva see be domenyiŋusẽfianu me dɔléle aɖe si woyɔna le Eŋlisigbe me be Marfan Syndrome (alo syndrome de Marfan le Fransegbe me) lae nɔ fu ɖem nɛ vevie. Suklidɔ hã ɖea fu na Niurka vevie, si hiã ŋudzɔnɔnɔ ɣesiaɣi le esi sukli agbɔsɔsɔ si le eƒe ʋu me te ŋu yia dzi alo ɖiɖina kpata ta.\nEsi metsɔ Biblia de esi la, enya be Biblia ye, eye wògblɔ be yelɔ̃a Ŋɔŋlɔawo xexlẽ ŋutɔ hafi yeƒe ŋkuwo va tsi. Aleke tututu mawɔ afia nyateƒe fakɔname siwo le Mawu ƒe Nyaa me la nublanuitɔ ɖokuibɔbɔla sia si tsi akogo la? Esi wònye be enya alfabetawo ta la, metsɔa alfabeta siwo wotsɔ aŋe titri wɔ la, nɔa asime dem nɛ. Eteƒe medidi o, ete ŋu va dea dzesi wo nyuie. Emegbe eto asikaka nye asiwo ŋu ne mele tokunɔwo ƒe alfabetawo ƒe dzesiwo wɔm kple nye asiwo dzi srɔ̃ Amerika Tokunɔgbe ƒe alfabetawo. Vivivi la, eva srɔ̃ dzesi bubuwo hã wɔwɔ. Esi wònye be ɖeko nye ŋutɔ hã mete tokunɔgbea sɔsrɔ̃ eteƒe medidi o ta la, dzadzraɖo siwo mewɔna ɖe nusɔsrɔ̃ ɖe sia ɖe wɔwɔ kplii ŋu xɔa gaƒoƒo geɖe. Ke hã, mía kple Niurka siaa míeɖoe kplikpaa be míayi edzi, eya ta míete ŋu wɔ ŋgɔyiyi kabakaba le tokunɔgbea zazã me.\nNu si gava kpe ɖe Niurka ŋu wòwɔ ŋgɔyiyi kaba wue nye nyasemɔ̃ si tokunɔwo zãna, si dɔmenyohabɔbɔ aɖe va nae. Togbɔ be menye esi de ŋgɔe wònye o hã la, ekpe ɖe mía ŋu geɖe ŋutɔ. Esi wònye be Niurka nɔ anyi ƒe 11 sɔŋ numakpɔmakpɔ kple numasemase ta la, mete ŋu ɖoa dze kple amewo o, eye wòtsi akogo. Gake Yehowa ƒe gbɔgbɔ ʋã eƒe susu kple dzi, si na sidzedze, mɔkpɔkpɔ, kple lɔlɔ̃ va yɔ eyama me fũu. Eteƒe medidi o, Niurka te ŋkunɔwo ƒe mɔfiati zazã tsɔ ɖia tsa le woƒe nutoa me henɔa gbeƒã ɖem Biblia me nyateƒea na ame bubuwo.\nNiurka wɔa Biblia nusɔsrɔ̃ kple nɔɖia, nɔɖia vi nyɔnu, kple woƒe ƒomea me tɔ bubu aɖe srɔ̃. Ewɔa dzadzraɖo nyuie do ŋgɔ heléa nusɔsrɔ̃ ɖe sia ɖe si wòawɔ kpli wo la me nyawo ɖe susu me. Eƒe nusrɔ̃viawo xlẽa memamaawo, eye Niurka ŋutɔ xlẽa nyabiaseawo tso eƒe ŋkunɔwo ƒe agbalẽa me. Ame si kplɔ Niurka ɖo le gbeƒãɖeɖedɔa me la gbugbɔ gblɔa ale si nusrɔ̃viawo ɖo nyaawo ŋui na Niurka ɖe eƒe to me loo, alo to dzesiwo wɔwɔ ɖe eƒe asiwo ŋu dzi.\nKristotɔwo ƒe hame si me Niurka le la me tɔwo katã naa kpekpeɖeŋui hedea dzi ƒo nɛ. Nɔvia Kristotɔ geɖewo, ŋutsuwo kple nyɔnuwo siaa, naa kpekpeɖeŋui wòte ŋu dea kpekpewo kple takpekpewo. Wo dometɔ geɖe hã kpɔa gome le gbeƒãɖeɖedɔa wɔwɔ me kplii. Niurka gblɔ nam nyitsɔ laa be: “Womeɖe lɔlɔ̃ fiam alea gbegbe kpɔ o.” Edi be woanyrɔ ye ɖe tsi me le míaƒe nutome gã takpekpe si míagawɔ me yeazu Yehowa Ðasefo.\nGbe ɖeka, esi míezɔ ɖo ta aƒe si me Niurka le gbɔ la, míegakpɔe wònɔ anyi ɖe woƒe aƒea ƒe xɔxɔnu le ŋdɔ me, gake fifia ya megade ta to o, eye wòɖo nukomo hã. Mebiae be nu ka tae wòɖo nukomo hã. Egblɔ be: “Mele ŋugble dem tso ale si anyigbaa ava zu paradiso le etsɔ me la ŋu. Eye mele ɖokuinye kpɔm le paradisoa me xoxo.”\nNiurka kple hame si me wòle la me tɔ aɖewo le Fiaɖuƒe Akpata ŋgɔ\nNiurka le nu siwo wòsrɔ̃ la fiam ame bubuwo


Nu Ka Gbegbee Nusrɔ̃lanyenye Bia? | Yesu Ƒe Agbemeŋutinya\nNu Ka Gbegbee Nusrɔ̃lanyenye Bia?\nNU SI WÒBIA BE AME NANYE NUSRƆ̃LA\nYesu fia nu vevi aɖewo esime wònɔ nuɖuƒe le Farisitɔwo ƒe amegã aɖe ƒe me. Esi Yesu yi eƒe mɔzɔzɔa dzi ɖo ta Yerusalem la, amehawo nɔ eŋu nɔ mɔa zɔm kplii. Nu ka tae? Ðe wodi le nyateƒe me be yewoanye eyomedzela vavãwo eɖanye nu ka kee esia abia tso wo sia?\nEsime wonɔ mɔa dzi yina la, Yesu gblɔ nya aɖe na ameha la si anya wɔ moyaa na wo dometɔ aɖewo. Egblɔ be: “Ne ame aɖe va gbɔnye, eye melé fu fofoa, dadaa, srɔ̃a, viawo, nɔviaŋutsuwo kple nɔvianyɔnuwo, ɛ̃, ne melé fu eya ŋutɔ ƒe agbe kekeake gɔ̃ hã o la, mate ŋu anye nye nusrɔ̃la o.” (Luka 14:26) Gake nu kae eƒe nya mawo fia?\nMenye ɖe Yesu le gbɔgblɔm be ele be ame siwo katã ava nye ye yomedzelawo la nalé fu woƒe ƒometɔwo ŋutɔŋutɔ o. Ke boŋ efia be ele be woalɔ̃ Yesu wu ƒometɔawo, eya ta womawɔ nu abe ŋutsu si ŋu wòƒo nu tsoe le kpɔɖeŋu si wòwɔ le nua ɖuɣi me si gbe wɔwɔ ɖe amekpekpe vevi aɖe dzi le esi wòɖe srɔ̃ teti koe nye ema ta la ene o.—Luka 14:20.\nDe dzesii be Yesu gblɔ be ele be nusrɔ̃la nalé fu “eya ŋutɔ ƒe agbe,” alo eƒe luʋɔ gɔ̃ hã. Esia fia be ele be nusrɔ̃la vavãtɔ nalɔ̃ Yesu wu ale si wòalɔ̃ eya ŋutɔ ƒe agbe, si fia be wòalɔ̃ faa aku gɔ̃ hã ne ehiã. Eya ta eme kɔ ƒãa be agbanɔamedzi gãe wònye be ame nanye Kristo ƒe nusrɔ̃la. Menye nu si gɔme woadze eŋumabumabu nyuie ye wònye o.\nNusrɔ̃lanyenye ate ŋu ana ame nakpe fu eye wòato yometitiwo me, elabena Yesu gblɔ be: “Ame si metsɔ eƒe fuwɔameti hedze yonyeme o la mate ŋu anye nye nusrɔ̃la o.” (Luka 14:27) Eya ta ele be nusrɔ̃la vavãtɔ nalɔ̃ faa be yeato vlododo me, abe ale si Yesu hã to emee ene. Yesu gblɔ gɔ̃ hã be yeaku le yeƒe futɔwo si me.\nEya ta ehiã be ameha si le mɔa zɔm kple Yesu la nabu nu si gbegbe wòbia be woanye Kristo ƒe nusrɔ̃la la ŋu nyuie. Yesu wɔ kpɔɖeŋu aɖe tsɔ te gbe ɖe esia dzi. Egblɔ be: “Le kpɔɖeŋu me, mia dometɔ kae li ne edi be yeatu xɔ la, manɔ anyi abu eŋu kɔnta gbã ahakpɔ ɖa be nu sɔ gbɔ ɖe ye si yeate ŋu awu enu o mahã? Ne menye nenema o la, aɖo egɔme anyi, gake mate ŋu awu enu o.” (Luka 14:28, 29) Eya ta hafi ame siwo nɔ mɔa zɔm kple Yesu yina Yerusalem la nava zu eƒe nusrɔ̃lawo la, ele be woaɖoe kplikpaa be yewoatsɔ agba si esia ada ɖe yewo dzi la bliboe. Ewɔ kpɔɖeŋu bubu tsɔ te gbe ɖe esia ƒe vevienyenye dzi ale:\n“Fia kae li, eye ne eyina aʋa kpe ge kple fia bubu la, manɔ anyi abu eŋuti gbã, ne ate ŋu atsɔ asrafo akpe ewo anɔ te ɖe ame si gbɔna aʋa kpe ge kplii la ƒe asrafo akpe blaeveawo nu oa? Ne ekpɔe be manya wɔ o la, ekema ne ame kemɛa le adzɔge ʋĩi gbɔna la, adɔ eƒe amewo ɖa be woawɔ ŋutifafa kplii.” Be Yesu nate gbe ɖe eƒe nyaa dzi la, egblɔ be: “Nenema kee mia dometɔ si magbe nu le nu siwo katã le esi la gbɔ o la mate ŋu anye nye nusrɔ̃la o.”—Luka 14:31-33.\nEme kɔ ƒãa be menye ameha siwo nɔ mɔa zɔm kple Yesu la koe wònɔ nya mawo gblɔm na o. Ele be Kristo yomedzelawo katã nalɔ̃ faa awɔ nya si gblɔm wòle le afi sia la dzi. Esia fia be ne wodi be yewoanye eƒe nusrɔ̃lawo la, ele be woalɔ̃ faa be yewoatsɔ nu sia nu si le yewo si, eɖanye woƒe nunɔamesiwo loo alo woƒe agbe gɔ̃ hã, asa vɔe. Esia nye nu si ŋu wòle be woabu nyuie ahado gbe ɖa tso eŋu.\nAzɔ Yesu he susu yi nya aɖe si ŋu wòƒo nu tsoe le eƒe Todzimawunyaa me esi wògblɔ be yeƒe nusrɔ̃lawo nye “anyigba la ƒe dze” la dzi. (Mateo 5:13) Anɔ eme be eƒe nyaa fia be abe ale si ko dze ŋutɔŋutɔ kpɔa nu ta be wòagagblẽ o ene la, nenema kee yeƒe nusrɔ̃lawo ƒe ŋusẽkpɔɖeamedzi kpɔa amewo ta tso gbegblẽ me, si wɔnɛ be amewo kple Mawu dome nɔna nyuie eye wonɔa agbe nyui. Azɔ esi wòsusɔ vie wòawu eƒe subɔsubɔdɔa nu ta la, egblɔ be: “Nyateƒee, nu nyui aɖee dze nye. Ke ne dze bu eƒe ŋusẽ ɖe, nu kae woatsɔ adee?” (Luka 14:34) Eƒe nusrɔ̃lawo nyae be dze ƒomevi aɖe nɔ anyi ɣemaɣi si ŋu viɖe boo aɖeke menɔ o le esi anyigbamenuwo tsakae ta.\nEya ta Yesu nɔ gbɔgblɔm be mele be ame siwo nye yeƒe nusrɔ̃lawo xoxo la gɔ̃ hã nana tame si woɖo kplikpaa be yewoadze ye yome la me nagbɔdzɔ o. Ne menye nenema o la, viɖe aɖeke manɔ wo ŋu o, abe dze si bu eƒe ŋusẽ ene. Esia ana xexea naɖe alɔme le wo ŋu. Gawu la, Mawu makpɔ ŋudzedze ɖe wo ŋu o, eye woahe vlododo ava eƒe ŋkɔa dzi gɔ̃ hã. Yesu te gbe ɖe ale si wòle vevie be woaƒo asa na esia la dzi esi wògblɔ be: “Ame si to senu li na la, nesee.”—Luka 14:35.\nNu kae Yesu ƒe nya si nye be ele be nusrɔ̃la ‘nalé fu’ eƒe ƒometɔwo kple “eya ŋutɔ ƒe agbe” gɔ̃ hã la fia?\nNufiame kae le kpɔɖeŋu siwo Yesu wɔ ku ɖe xɔtutu kpakple fia si yina aʋa kpe ge la me?\nNya siwo Yesu gblɔ ku ɖe dze ŋu la gɔme ɖe?


Luka 7 | Biblia Le Internet Dzi | Xexe Yeye Gɔmeɖeɖe (1984)\n7 Esi wòwu eƒe nyawo katã nu le ameawo ƒe to me vɔ la, eyi Kapernaum. 2 Ke asrafomegã aɖe ƒe kluvi, si nye ame vevi nɛ la, nɔ dɔ lém ɖo kudo nu. 3 Esi wòse Yesu ŋkɔ la, edɔ Yudatɔwo ƒe amegãwo ɖe egbɔ, be woaɖe kuku nɛ be wòava da dɔ na yeƒe kluvia. 4 Eye ame siwo va Yesu gbɔ la te kukuɖeɖe nɛ vevie be: “Edze be nàwɔ nu sia nɛ, 5 elabena elɔ̃ míaƒe dukɔ la, eye eya ŋutɔe tu míaƒe ƒuƒoƒea na mí.” 6 Eya ta woawo kpakple Yesu wodze mɔ. Gake esi eya kple aƒe la dome megadidi o la, asrafomegã la dɔ exɔlɔ̃wo ɖa xoxo be woagblɔ nɛ be: “Aƒetɔ, mègaɖe fu na ɖokuiwò o, elabena nyemedze ana nàva nye xɔ te o. 7 Esia tae nyemebu ɖokuinye be medze ava gbɔwò o. Ke boŋ ɖe gbe, eye nàna nye dɔla la nahaya. 8 Elabena nye hã ame aɖe ƒe ŋusẽ tee mele, eye asrafowo le nye hã tenye, eye megblɔna na ame sia be: ‘Heyi!’ eye wòyina, eye na ame bubu be: ‘Va!’ eye wòvana, eye na nye kluvi be: ‘Wɔ esia!’ eye wòwɔnɛ.” 9 Esi Yesu se nya siawo la, eƒe mo wɔ yaa le eŋuti, eye wòtrɔ ɖe ameha si kplɔe ɖo la ŋu gblɔ be: “Mele egblɔm na mi be: Nyemekpɔ xɔse gã sia tɔgbi le Israel kura gɔ̃ hã o.” 10 Eye esi ame siwo wodɔ la trɔ yi aƒea me la, wokpɔe be kluvi la ƒe lãme sẽ. 11 Le esia megbe kpuie la, eyi du aɖe si woyɔna be Nain me, eye eƒe nusrɔ̃lawo kple ameha gã aɖe nɔ mɔa zɔm kplii. 12 Esi wògogo dua ƒe agbo nu la, kpɔ ɖa! Wokɔ ame kuku aɖe si nye dadaa ƒe tenuvi la va yina. Ahosi hãe dadaa nye. Ameha gã aɖe hã tso dua me kplɔ nyɔnua ɖo. 13 Eye esi Aƒetɔ la ƒe ŋku kli nyɔnua la, eƒe nu wɔ nublanui nɛ, eye wògblɔ nɛ be: “Dzudzɔ avia.” 14 Tete wòte ɖe amekukutsɔnu la ŋu heka asi eŋu, eye etsɔlawo tɔ, eye wògblɔ be: “Ðekakpui, mele egblɔm na wò be: Fɔ!” 15 Eye ame kuku la fɔ bɔbɔ nɔ anyi hete nuƒoƒo, eye wòtsɔe na dadaa. 16 Ke vɔvɔ̃ lé wo katã, eye wode asi Mawu dodo ɖe dzi me gblɔ be: “Wona nyagblɔɖila gã aɖe do le mía dome,” eye “Mawu trɔ susu ɖe eƒe dukɔ la ŋu.” 17 Eye eŋuti nya sia kaka ɖe Yudea blibo la katã kple nuto ma katã me. 18 Ke Yohanes ƒe nusrɔ̃lawo ka nu siawo katã ta nɛ. 19 Eya ta Yohanes yɔ eƒe nusrɔ̃lawo dometɔ eve hedɔ wo ɖe Aƒetɔ la gbɔ be woabiae be: “Wòe nye Ame Si Gbɔna laa, alo ɖe wòle be míakpɔ mɔ na ame bubua?” 20 Esi ŋutsuawo va egbɔ la, wogblɔ be: “Yohanes Amenyrɔɖetsimela dɔ mí ɖe gbɔwò be míabia be, ‘Wòe nye Ame Si Gbɔna laa, alo ɖe wòle be míakpɔ mɔ na ame bubua?’” 21 Le gaƒoƒo ma dzi la, eda dɔ geɖewo, eda dɔléle vɔ̃ɖiwo, nya gbɔgbɔ vɔ̃wo do goe, eye wòve ŋkuagbãtɔ geɖewo nu wokpɔ nu. 22 Eya ta eɖo eŋu na ame eveawo be: “Miheyi ɖagblɔ nu siwo miekpɔ kple nu siwo miese la na Yohanes: ŋkuagbãtɔwo le nu kpɔm, atatututɔwo le zɔzɔm, kpodɔlélawo ŋuti le kɔkɔm, eye tokunɔwo le nu sem, wole ame kukuwo fɔm ɖe tsitre, wole nya nyui la gblɔm na ame dahewo. 23 Eye dzidzɔtɔe nye ame si nyemezu nukikli na o.” 24 Esi Yohanes ƒe ame dɔdɔawo dzo la, ete gbɔgblɔ na amehaawo tso Yohanes ŋu be: “Nu kae miedo go yi gbedadaƒo be yewoakpɔ? Aƒla si le ya ƒom ye loo? 25 Ekema nu kae miedo go yi be yewoakpɔ? Ame si do awudziwui bɔbɔewo yea? Mienyae ɖe, ame siwo le awu xɔasiwo me heɖua agbe la le fiasãwo mee. 26 Ekema nu ka tututue miedo go be yewoakpɔ? Nyagblɔɖilaa? Ɛ̃, mele egblɔm na mi be ewu nyagblɔɖila kura gɔ̃ hã. 27 Eya ŋue woŋlɔ ɖi le be: ‘Kpɔ ɖa! mele nye dɔla dɔm ɖe ŋgɔwò, ame si adzra wò mɔ dzi ɖo le ŋgɔwò.’ 28 Mele egblɔm na mi be: Le ame siwo nyɔnuwo dzi dome la, ɖeke menye gã wu Yohanes o; gake ame si le sue le Mawu fiaɖuƒea me la nye gã wui.” 29 (Eye esi ameawo katã kple nudzɔlawo se esia la, wolɔ̃ ɖe edzi be Mawu le dzɔdzɔe, elabena wona Yohanes nyrɔ wo. 30 Gake Farisitɔwo kple ame siwo bi ɖe Sea me ya mebu aɖaŋu si Mawu ɖo na wo la ɖe naneke me o, elabena menyrɔ woawo ya o.) 31 “Ekema ame kae matsɔ dzidzime sia me tɔwo asɔ kplii, eye ame kae woɖi? 32 Wole abe ɖevi sue siwo bɔbɔ nɔ anyi ɖe asi me ene, siwo nɔ wo nɔewo yɔm kple ɣli nɔ gbɔgblɔm be: ‘Mieku dze na mi, gake mieɖu ɣe o; míedzi konyifaha, gake miefa avi o.’ 33 Nenema kee Yohanes Amenyrɔɖetsimela va; meɖua abolo alo noa wain o, gake miegblɔna be, ‘Gbɔgbɔ vɔ̃ le eme.’ 34 Amegbetɔvi la va; eɖua nu henoa nu, gake miegblɔna be: ‘Kpɔ ɖa! Nu tsu ɖula kple wain tsu nola, nudzɔlawo kple nu vɔ̃ wɔlawo xɔlɔ̃!’ 35 Ke hã, nunya ƒe viwo katã mee eƒe dzɔdzɔenyenye dzena le.” 36 Ke Farisitɔ aɖe nɔ ebiabia dzi be wòava ɖu nu kpli ye. Eya ta eyi Farisitɔa ƒe aƒe me, eye wòbɔbɔ nɔ kplɔ̃ ŋu. 37 Eye kpɔ ɖa! Nyɔnu aɖe si wonya le dua me be enye nu vɔ̃ wɔla la se be enɔ kplɔ̃ ŋu le Farisitɔa ƒe aƒe me nɔ nu ɖum, eye wòtsɔ alabastrogoe, si me ami ʋeʋĩ aɖe le la vae, 38 eye esi wòva di teƒe ɖe emegbe le eƒe afɔ nu la, efa avi, eye wòte aɖatsifafa ɖe eƒe afɔwo dzi, eye wòtsɔ eƒe taɖa tutu afɔawo ŋui. Egbugbɔ eƒe afɔwo hã, eye wòtsɔ ami ʋeʋĩ la si na wo. 39 Esi Farisitɔ si kpee la kpɔ nu sia la, egblɔ le eɖokui me be: “Ne nyagblɔɖilae ame sia nye la, anya ame si kple ame si ƒomevi nyɔnu sia si le asi kam eŋu la nye, be nu vɔ̃ wɔlae wònye.” 40 Gake Yesu ɖo eŋu nɛ be: “Simon, nya aɖe le asinye magblɔ na wò.” Egblɔ be: “Nufiala, gblɔe!” 41 “Ame eve nyi fe le gadola aɖe ŋu; ame ɖeka nyi denario alafa atɔ̃ ƒe fe, gake evelia ya nyi blaatɔ̃ ƒe fe. 42 Esi naneke menɔ wo si be woatsɔ axe fea o ta la, etsɔe ke wo ame evea siaa faa. Ekema wo dometɔ kae alɔ̃e wu?” 43 Simon ɖo eŋu be: “Mesusu be ame si wòtsɔ geɖe ke faa lae.” Egblɔ nɛ be: “Èbui nyuie.” 44 Ale wòtrɔ ɖe nyɔnu la ŋu hegblɔ na Simon be: “Èle nyɔnu sia kpɔma? Meva aƒewò me; mèna tsim be maklɔ afɔe o. Ke nyɔnu sia fa aɖatsi ɖe nye afɔwo dzi, eye wòtsɔ eƒe taɖa tutu wo ŋu. 45 Mègbugbɔ nu nam o; gake tso gaƒoƒo si dzi meva la, nyɔnu sia medzudzɔ nye afɔwo gbugbɔgbugbɔ o. 46 Mèsi ami ɖe ta nam o; gake nyɔnu sia tsɔ ami ʋeʋĩ si ɖe nye afɔwo. 47 Le esia ta la, mele egblɔm na wò be, togbɔ be eƒe nu vɔ̃wo sɔ gbɔ ŋutɔ hã la, wotsɔ wo kee, elabena eɖe lɔlɔ̃ geɖe fia; gake ame si wotsɔ nu vɔ̃ ʋɛ aɖe ko ke la, eɖea lɔlɔ̃ ʋɛ aɖe ko fiana.” 48 Azɔ egblɔ na nyɔnua be: “Wotsɔ wò nu vɔ̃wo ke wò.” 49 Eye ame siwo le kplɔ̃a ŋu kplii la te gbɔgblɔ le wo ɖokuiwo me be: “Ame kae nye ame sia si tsɔa nu vɔ̃wo gɔ̃ hã kena?” 50 Gake egblɔ na nyɔnu la be: “Wò xɔse la ɖe wò, dzo yi le ŋutifafa me.”